《詩經》 (毛詩)

古典詩歌

檢閱製作：糟木匠

古典插圖版

根據版本：孔穎達疏

《詩經注疏》（四庫全書版）

木匠的私人藏書

www.m9981.com

. 說明：

《詩經》為儒家十三經之一，本名叫《詩》，漢代起列為儒家之經典並列於官學，宋時定名為《詩經》。

根據《史記．孔子世家》記載，《詩》最早有三千篇，孔子將其加以重編，刪除重複、並取其符合禮義教化者，僅留約三百零五篇，故有《詩三百》之名：

古者詩三千餘篇，及至孔子，去其重，取可施於禮義，上采契后稷，中述殷周之盛，至幽厲之缺，始於衽席，故曰「關雎之亂以為風始，鹿鳴為小雅始，文王為大雅始，清廟為頌始」。三百五篇孔子皆弦歌之，以求合韶武雅頌之音。禮樂自此可得而述，以備王道，成六藝。

漢時《詩》學分為齊、魯、韓、毛四家，現今傳世者只有魯國毛亨的《毛詩》，其中《魯詩》至西晉時已亡，而《齊詩》則亡於三國曹魏，《韓詩》亡於宋。

數位經典網站的《詩經》是以漢鄭康成箋、唐陸德明音義、孔穎達疏的《毛詩正義》（《詩經注疏》為底本做校對，除取詩文之外，亦保留《毛詩》中每首詩的序文，並附孔穎達《毛詩正義序》，是一相當便於直接閱讀與引用的《詩經》版本。

. 毛詩正義序

毛詩正義序

唐孔穎達　撰

夫《詩》者，論功頌德之歌，止僻防邪之訓，雖無為而自發，乃有益於生靈。六情靜於中，百物蕩於外，情緣物動，物感情遷。若政遇醇和，則歡娛被於朝野，時當慘黷，亦怨剌形於詠歌。作之者所以暢懷舒憤，聞之者足以塞違從正。發諸情性，諧於律呂，故曰「感天地，動鬼神，莫近於《詩》」。此乃《詩》之為用，其利大矣。

若夫哀樂之起，冥於自然，喜怒之端，非由人事。故燕雀表啁噍之感，鸞鳳有歌舞之容。然則《詩》理之先，同夫開辟，《詩》迹所用，隨運而移。上皇道質，故諷諭之情寡。中古政繁，亦謳謌之理切。唐、虞乃見其初，犧、軒莫測其始。於後時經五代，篇有三千，成、康沒而頌聲寢，陳靈興而變風息。先君宣父，釐正遺文，緝其精華，褫其煩重，上從周始，下暨魯僖，四百年間，六詩備矣。卜商闡其業，雅頌與金石同和；秦正燎其書，簡牘與煙塵共盡。

漢氏之初，《詩》分為四：申公騰芳於鄢郢，毛氏光價於河間，貫長卿傳之於前，鄭康成箋之於後。晉、宋、二蕭之世，其道大行；齊、魏兩河之間，茲風不墜。其近代為義疏者，有全緩、何胤、舒瑗、劉軌思、劉醜、劉焯、劉炫等。然焯、炫並聰穎特達，文而又儒，擢秀幹於一時，騁絕轡於千里，固諸儒之所揖讓，日下之無雙，於其所作疏，內特為殊絕。今奉敕刪定，故據以為本。

然焯、炫等負恃才氣，輕鄙先達，同其所異，異其所同，或應畧而反詳，或宜詳而更畧，準其繩墨，差忒未免，勘其會同，時有顛躓。今則削其所煩，增其所簡，唯意存於曲直，非有心於愛憎。謹與朝散大夫行太學博士臣王德韶、徵事郎守四門博士臣齊威等對共討論，辨詳得失。至十六年，又奉敕與前修疏人及給事郎守太學助教雲騎尉臣趙乾叶、登仕郎守四門助教雲騎尉臣賈普曜等，對敕使趙弘智覆更詳正，凡為四十卷，庶以對揚聖範，垂訓幼蒙，故序其所見，載之於卷首云爾。

第01卷 國風-周南***

. 關雎

**序：《關雎》，后妃之德也，風之始也，所以風天下而正夫婦也，故用之鄉人焉，用之邦國焉。

**風，風也，教也，風以動之，教以化之。詩者，志之所之也，在心為志，發言為詩。情動於中，而形於言。言之不足，故嗟歎之。嗟歎之不足，故永歌之。永歌之不足，不知手之、舞之、足之、蹈之也。

**情發於聲，聲成文，謂之音。治世之音，安以樂，其政和。亂世之音，怨以怒，其政乖。亡國之音，哀以思，其民困。故正得失，動天地，感鬼神，莫近於詩。先王以是經夫婦，成孝敬，厚人倫，美教化，移風俗。

**故《詩》有六義焉：一曰「風」，二曰「賦」，三曰「比」，四曰「興」，五曰「雅」，六曰「頌」。上以風化下，下以風刺上，主文而譎諫，言之者無罪，聞之者足以戒，故曰「風」。至於王道衰，禮義廢，政教失，國異政，家殊俗，而變風變雅作矣。國史明乎得失之迹，傷人倫之廢，哀刑政之苛，吟詠情性，以風其上，達於事變而懷其舊俗者也，故變風發乎情，止乎禮義。發乎情，民之性也；止乎禮義，先王之澤也。是以一國之事，繫一人之本，謂之「風」。言天下之事，形四方之風，謂之「雅」。「雅」者，正也，言王政之所由廢興也。政有小大，故有《小雅》焉，有《大雅》焉。「頌」者，美盛德之形容，以其成功告於神明者也。是謂四始，《詩》之至也。

**然則《關雎》、《麟趾》之化，王者之風，故繫之周公。「南」言化自北而南也。《鵲巢》、《騶虞》之德，諸侯之風也，先王之所以教，故繫之召公。《周南》《召南》，正始之道，王化之基。是以《關雎》樂得淑女以配君子，憂在進賢，不滛其色，哀窈窕思賢才而無傷善之心焉，是《關雎》之義也。

關關雎鳩，在河之洲。窈窕淑女，君子好逑。

參差荇菜，左右流之。窈窕淑女，寤寐求之。求之不得，寤寐思服。悠哉悠哉，輾轉反側。

參差荇菜，左右采之。窈窕淑女，琴瑟友之。參差荇菜，左右芼之。窈窕淑女，鐘鼓樂之。

**關雎五章，章四句。故言三章，一章章四句、二章章八句。

. 葛覃

**序：《葛覃》，后妃之本也。后妃在父母家則志在於女功之事，躬儉節用，服澣濯之衣，尊敬師傅，則可以歸安父母，化天下以婦道也。

葛之覃兮，施于中谷，維葉萋萋黃鳥于飛，集于灌木，其鳴喈喈。

葛之覃兮，施于中谷，維葉莫莫。是刈是濩，為絺為綌，服之無斁。

言告師氏，言告言歸，薄汙我私。薄澣我衣，害澣害否，歸寧父母。

**葛覃三章，章六句。

. 卷耳

**序：《卷耳》，后妃之志也，又當輔佐君子，求賢審官，知臣下之勤勞，內有進賢之志，而無險詖私謁之心，朝夕思念，至於憂勤也。

采采卷耳，不盈頃筐，嗟我懷人，寘彼周行。

陟彼崔嵬，我馬虺隤，我姑酌彼金罍，維以不永懷。

陟彼高岡，我馬玄黃，我姑酌彼兕觥，維以不永傷。

陟彼砠矣，我馬瘏矣，我僕痡矣，云何吁矣。

**卷耳四章，章四句。

. 樛木

**序：《樛木》，后妃逮下也，言能逮下而無嫉妬之心焉。

南有樛木，葛藟纍之，樂只君子，福履綏之。

南有樛木，葛藟荒之，樂只君子，福履將之。

南有樛木，葛藟縈之，樂只君子，福履成之。

**樛木三章，章四句。

. 螽斯

**序：《螽斯》，后妃子孫衆多也。言若螽斯，不妬忌，則子孫衆多也。

螽斯羽，詵詵兮，宜爾子孫，振振兮。

螽斯羽，薨薨兮，宜爾子孫，繩繩兮。

螽斯羽，揖揖兮，宜爾子孫，蟄蟄兮。

**螽斯三章，章四句。

. 桃夭

**序：《桃夭》，后妃之所致也。不妬忌，則男女以正，婚姻以時，國無鰥民也。

桃之夭夭，灼灼其華，之子于歸，宜其室家。

桃之夭夭，有蕡其實，之子于歸，宜其家室。

桃之夭夭，其葉蓁蓁，之子于歸，宜其家人。

**桃夭三章，章四句。

. 兔罝

**序：《兔罝》，后妃之化也。《關雎》之化行，則莫不好德，賢人衆多也。

肅肅兔罝，椓之丁丁，赳赳武夫，公侯干城。

肅肅兔罝，施于中逵，赳赳武夫，公侯好仇。

肅肅兔罝，施于中林，赳赳武夫，公侯腹心。

**兔罝三章，章四句。

. 芣苢

**序：《芣苢》，后妃之美也。和平，則婦人樂有子矣。

采采芣苢，薄言采之 。 采采芣苢，薄言有之。

采采芣苢，薄言掇之 。 采采芣苢，薄言捋之。

采采芣苢，薄言袺之 。 采采芣苢，薄言襭之。

**芣苢三章，章四句。

. 漢廣

**序：《漢廣》，德廣所及也。文王之道被于南國，美化行乎江漢之域，無思犯禮，求而不可得也。

南有喬木，不可休息，漢有游女，不可求思 。漢之廣矣，不可泳思，江之永矣，不可方思。

翹翹錯薪，言刈其楚，之子于歸，言秣其馬 。漢之廣矣，不可泳思，江之永矣，不可方思。

翹翹錯薪，言刈其蔞，之子于歸，言秣其駒 。漢之廣矣，不可泳思，江之永矣，不可方思。

**漢廣三章，章八句。

. 汝墳

**序：《汝墳》，道化行也。文王之化，行乎汝墳之國，婦人能閔其君子，猶勉之以正也。

遵彼汝墳，伐其條枚，未見君子，惄如調飢。

遵彼汝墳，伐其條肄，既見君子，不我遐棄。

魴魚赬尾，王室如燬，雖則如燬，父母孔邇。

**汝墳三章，章四句。

. 麟之趾

**序：《麟之趾》，《關雎》之應也。關雎之化行，則天下無犯非禮。雖衰世之公子，皆信厚如麟趾之時也。

麟之趾，振振公子，于嗟麟兮。

麟之定，振振公姓，于嗟麟兮。

麟之角，振振公族，于嗟麟兮。

**麟之趾三章，章三句。

周南之國十一篇，三十六章，百五十九句

第02卷 國風-召南***

. 鵲巢

**序：《鵲巢》，夫人之德也。國君積行累功，以致爵位；夫人起家而居，有之德如鳲鳩，乃可以配焉。

維鵲有巢，維鳩居之。之子于歸，百兩御之。

維鵲有巢，維鳩方之。之子于歸，百兩將之。

維鵲有巢，維鳩盈之。之子于歸，百兩成之。

**鵲巢三章，章四句。

. 采蘩

**序：《采蘩》，夫人不失職也。夫人可以奉祭祀，則不失職矣。

于以采蘩，于沼于沚。于以用之，公侯之事。

于以采蘩，于澗之中。于以用之，公侯之宮。

被之僮僮，夙夜在公。被之祁祁，薄言還歸。

**采蘩三章，章四句。

. 草蟲

**序：《草蟲》，大夫妻能以禮自防也。

喓喓草蟲，趯趯阜螽。未見君子，憂心忡忡。亦既見止，亦既覯止，我心則降！

陟彼南山，言采其蕨。未見君子，憂心惙惙。亦既見止，亦既覯止，我心則說！

陟彼南山，言采其薇。未見君子，我心傷悲。亦既見止，亦既覯止，我心則夷！

**草蟲三章，章七句。

. 采蘋

**序：《采蘋》，大夫妻能循法度也。能循法度，則可以承先祖、共祭祀矣。

于以采蘋，南澗之濱。于以采藻，于彼行潦。

于以盛之，維筐及筥。于以湘之，維錡及釜。

于以奠之，宗室牖下。誰其尸之，有齊季女。

**采蘋三章，章四句。

. 甘棠

**序：《甘棠》，美召伯也。召伯之教，明於南國。

蔽芾甘棠，勿翦勿伐，召伯所茇。

蔽芾甘棠，勿翦勿敗，召伯所憩。

蔽芾甘棠，勿翦勿拜，召伯所說。

**甘棠三章，章三句。

. 行露

**序：《行露》，召伯聽訟也。衰亂之俗微，貞信之教興，彊暴之男不能侵陵貞女也。

厭浥行露。豈不夙夜，謂行多露。

誰謂雀無角，何以穿我屋？誰謂女無家，何以速我獄？雖速我獄，室家不足。

誰謂鼠無牙，何以穿我墉？誰謂女無家，何以速我訟？雖速我訟，亦不女從。

**行露三章，一章三句、二章章六句。

. 羔羊

**序：《羔羊》，《鵲巢》之功致也，召南之國化文王之政，在位皆節儉正直，德如羔羊也。

羔羊之皮，素絲五紽。退食自公，委蛇委蛇。

羔羊之革，素絲五緎。委蛇委蛇，自公退食。

羔羊之縫，素絲五總。委蛇委蛇，退食自公。

**羔羊三章，章四句。

. 殷其靁

**序：《殷其靁》，勸以義也。召南之大夫遠行從政，不遑寧處其室家，能閔其勤勞，勸以義也。

殷其靁，在南山之陽。何斯違斯？莫敢或遑。振振君子，歸哉歸哉！

殷其靁，在南山之側。何斯違斯？莫敢遑息。振振君子，歸哉歸哉！

殷其靁，在南山之下。何斯違斯？莫或遑處。振振君子，歸哉歸哉！

**殷其靁三章，章六句。

. 標有梅

**序：《摽有梅》，男女及時也。召南之國，被文王之化，男女得以及時也。

標有梅，其實七兮。求我庶士，迨其吉兮！

標有梅，其實三兮。求我庶士，迨其今兮！

標有梅，頃筐塈之。求我庶士，迨其謂之！

**摽有梅三章，章四句。

. 小星

**序：《小星》，惠及下也。夫人無妬忌之行，惠及賤妾，進御於君，知其命有貴賤，能盡其心矣。

嘒彼小星，三五在東。肅肅宵征，夙夜在公。寔命不同！

嘒彼小星，維參與昴。肅肅宵征，抱衾與裯。寔命不猶！

**小星二章，章五句。

. 江有汜

**序：《江有汜》，美媵也。勤而無怨，嫡能悔過也。文王之時，江沱之間，有嫡不以其媵備數，媵遇勞而無怨。嫡亦自悔也。

江有汜，之子歸，不我以。不我以。其後也悔。

江有渚，之子歸，不我與。不我與，其後也處。

江有沱，之子歸，不我過。不我過，其嘯也歌。

**江有汜三章，章五句。

. 野有死麕

**序：《野有死麕》，惡無禮也。天下大亂，彊暴相陵，遂成淫風。被文王之化，雖當亂世，猶惡無禮也。

野有死 麕 ，白茅包之。有女懷春，吉士誘之。

林有樸樕，野有死鹿，白茅純束。有女如玉。

舒而脫脫兮，無感我帨兮，無使尨也吠。

**野有死麕三章，二章章四句，一章章三句。

. 何彼襛矣

**序：《何彼襛矣》，美王姬也。雖則王姬亦下嫁於諸侯，車服不繫其夫，下王后一等，猶執婦道，以成肅雝之德也。

何彼襛矣？唐棣之華。曷不肅雝？王姬之車。

何彼襛矣？華如桃李。平王之孫，齊侯之子。

其釣維何？維絲伊緡。齊侯之子，平王之孫。

**何彼襛矣三章，章四句。

. 騶虞

**序：《騶虞》，《鵲巢》之應也。《鵲巢》之化行，人倫既正，朝廷既治，天下純被文王之化，則庶類蕃殖，蒐田以時，仁如騶虞，則王道成也。

彼茁者葭，壹發五豝，于嗟乎騶虞。

彼茁者蓬，壹發五豵，于嗟乎騶虞。

**騶虞二章，章三句。

召南之國十四篇，四十章，百七十七句。

第03卷 國風-邶風***

. 柏舟

**序：〈柏舟〉，言仁而不遇也，衛項公之時，仁人不遇，小人在側。

汎彼柏舟，亦汎其流。耿耿不寐，如有隱憂。微我無酒，以敖以遊。

我心匪鑒，不可以茹。亦有兄弟，不可以據。薄言往愬，逢彼之怒。

我心匪石，不可轉也。我心匪席，不可卷也。威儀棣棣，不可選也。

憂心悄悄，慍于羣小。覯閔既多，受侮不少。靜言思之，寤辟有摽。

日居月諸，胡迭而微？心之憂矣，如匪澣衣。靜言思之，不能奮飛。

**柏舟五章，章六句。

. 綠衣

**序：《綠衣》，衞莊姜傷己也。妾上僭，夫人失位，而作是詩也。

綠兮衣兮，綠衣黃裏。心之憂矣，曷維其已？

綠兮衣兮，綠衣黃裳。心之憂矣，曷維其亡？

綠兮絲兮，女所治兮。我思古人，俾無訧兮。

絺兮绤兮，凄其以風。我思古人，實獲我心。

**綠衣四章，章四句。

. 燕燕

**序：《燕燕》，衞莊姜送歸妾也。

燕燕于飛，差池其羽。之子于歸，遠送于野 。瞻望弗及，泣涕如雨。

燕燕于飛，頡之頏之。之子于歸，遠于將之 。瞻望弗及，佇立以泣。

燕燕于飛，下上其音。之子于歸，遠送于南。瞻望弗及，實勞我心。

仲氏任只，其心塞淵。終溫且惠，淑慎其身。先君之思，以勗寡人。

**燕燕四章，章六句。

. 日月

**序：《日月》，衞莊姜傷己也。遭州吁之難，傷己不見答於先君，以至困窮之詩也。

日居月諸，照臨下土。乃如之人兮，逝不古處。胡能有定？寧不我顧？

日居月諸，下土是冒。乃如之人兮，逝不相好。胡能有定？寧不我報？

日居月諸，出自東方。乃如之人兮，德音無良。胡能有定？俾也可忘。

日居月諸，東方自出。父兮母兮，畜我不卒。胡能有定？報我不述。

**日月四章，章六句。

. 終風

**序：《終風》，衞莊姜傷己也。遭州吁之暴，見侮慢而不能正也。

終風且暴，顧我則笑。謔浪笑敖，中心是悼。

終風且霾，惠然肯來。莫往莫來，悠悠我思。

終風且曀，不日有曀。寤言不寐，願言則嚏。

曀曀其陰，虺虺其靁。寤言不寐，願言則懷。

**終風四章，章四句。

. 擊鼓

**序：《擊鼓》，怨州吁也。衞州吁用兵暴亂，使公孫文仲將而平陳與宋，國人怨其勇而無禮也。

擊鼓其鏜，踊躍用兵。土國城漕，我獨南行。

從孫子仲，平陳與宋。不我以歸，憂心有忡。

爰居爰處？爰喪其馬？于以求之，于林之下。

死生契闊，與子成說。執子之手，與子偕老。

于嗟闊兮，不我活兮。于嗟洵兮，不我信兮。

**擊鼓五章，章四句。

. 凱風

**序：《凱風》，美孝子也。衞之淫風流行，雖有七子之母，猶不能安其室，故美七子能盡其孝道，以慰其母心，而成其志爾。

凱風自南，吹彼棘心。棘心夭夭，母氏劬勞。

凱風自南，吹彼棘薪。母氏聖善，我無令人。

爰有寒泉，在浚之下。有子七人，母氏勞苦。

睍睆黃鳥，載好其音。有子七人，莫慰母心。

**凱風四章，章四句。

. 雄雉

**序：《雄雉》，刺衞宣公也。淫亂不恤國事，軍旅數起，大夫久役，男女怨曠，國人患之而作是詩。

雄雉于飛，泄泄其羽。我之懷矣，自詒伊阻。

雄雉于飛，下上其音。展矣君子，實勞我心。

瞻彼日月，悠悠我思。道之云遠，曷云能來？

百爾君子，不知德行。不忮不求，何用不臧。

**雄雉四章，章四句。

. 匏有苦葉

**序：《匏有苦葉》，刺衞宣公也。公與夫人並為淫亂。

匏有苦葉，濟有深涉。深則厲，淺則揭。

有瀰濟盈，有鷕雉鳴。濟盈不濡軌，雉鳴求其牡。

雝雝鳴鴈，旭日始旦。士如歸妻，迨冰未泮。

招招舟子，人涉卬否。人涉卬否，卬須我友。

**匏有苦葉四章，章四句。

. 谷風

**序：《谷風》，刺夫婦失道也。衞人化其上，淫於新昏，而棄其舊室。夫婦離絕，國俗傷敗焉。

習習谷風，以陰以雨。黽勉同心，不宜有怒。采葑采菲，無以下體。德音莫違，及爾同死。

行道遲遲，中心有違。不遠伊邇，薄送我畿。誰謂荼苦，其甘如薺。宴爾新昏，如兄如弟。

涇以渭濁，湜湜其止。宴爾新昏，不我屑以。毋逝我梁，毋發我笱。我躬不閱，遑恤我後。

就其深矣，方之舟之。就其淺矣，泳之游之。何有何亡？黽勉求之。凡民有喪，匍匐救之。

不我能慉，反以我為讎。既阻我德，賈用不售。昔育恐育鞫，及爾顛覆。既生既育，比予于毒。

我有旨蓄，亦以御冬。宴爾新昏，以我御窮。有洸有潰，既詒我肄。不念昔者，伊余來塈。

**谷風六章，章八句。

. 式微

**序：《式微》，黎侯寓于衞，其臣勸以歸也。

式微式微，胡不歸？微君之故，胡為乎中露？

式微式微，胡不歸？微君之躬，胡為乎泥中？

**式微二章，章四句。

. 旄丘

**序：《旄丘》，責衞伯也。狄人迫逐黎侯，黎侯寓于衞，衞不能脩方伯連率之職，黎之臣子以責於衞也。

旄丘之葛兮，何誕之節兮。叔兮伯兮，何多日也。

何其處也？必有與也。何其久也？必有以也。

狐裘蒙戎，匪車不東。叔兮伯兮，靡所與同。

瑣兮尾兮，流離之子。叔兮伯兮，襃如充耳。

**旄丘四章，章四句。

. 簡兮

**序：《簡兮》，刺不用賢也。衞之賢者仕於伶官，皆可以承事王者也。

簡兮簡兮，方將萬舞。日之方中，在前上處。碩人俁俁，公庭萬舞。

有力如虎，執轡如組。左手執籥，右手秉翟。赫如渥赭，公言錫爵。

山有榛，隰有苓。云誰之思？西方美人。彼美人兮，西方之人兮。

**簡兮三章，章六句。

. 泉水

**序：《泉水》，衞女思歸也。嫁於諸侯，父母終，思歸寧而不得，故作是詩以自見也。

毖彼泉水，亦流于淇。有懷于衛，靡日不思。孌彼諸姬，聊與之謀。

出宿于泲，飲餞于禰。女子有行，遠父母兄弟。問我諸姑，遂及伯姊。

出宿于干，飲餞于言。載脂載舝，還車言邁。遄臻于衛，不瑕有害？

我思肥泉，茲之永嘆。思須與漕，我心悠悠。駕言出遊，以寫我憂。

**泉水四章，章六句。

. 北門

**序：《北門》，刺仕不得志也。言衞之忠臣不得其志爾。

出自北門，憂心殷殷。終窶且貧，莫知我艱。已焉哉！天實為之，謂之何哉！

王事適我，政事一埤益我。我入自外，室人交徧謫我。已焉哉！天實為之，謂之何哉。

王事敦我，政事一埤遺我。我入自外，室人交徧摧我。已焉哉！天實為之，謂之何哉。

**北門三章，章七句。

. 北風

**序：《北風》，刺虐也。衞國並為威虐，百姓不親，莫不相攜持而去焉。

北風其涼，雨雪其雱。惠而好我，攜手同行。其虛其邪，既亟只且！

北風其喈，雨雪其霏。惠而好我，攜手同歸。其虛其邪，既亟只且！

莫赤匪狐，莫黑匪烏。惠而好我，攜手同車。其虛其邪，既亟只且。

**北風三章，章六句。

. 靜女

**序：《靜女》，刺時也。衞君無道，夫人無德。

靜女其姝，俟我於城隅。愛而不見，搔首踟躕。

靜女其孌，貽我彤管。彤管有煒，說懌女美。

自牧歸荑，洵美且異。匪女之為美，美人之貽。

**靜女三章，章四句。

. 新臺

**序：《新臺》，刺衞宣公也，納伋之妻，作新臺于河上而要之。國人惡之，而作是詩也。

新臺有泚，河水瀰瀰。燕婉之求，籧篨不鮮。

新臺有洒，河水浼浼。燕婉之求，籧篨不殄。

魚網之設，鴻則離之。燕婉之求，得此戚施。

**新臺三章，章四句。

. 二子乘舟

**序：《二子乘舟》，思伋、壽也。衞宣公之二子，爭相為死，國人傷而思之，作是詩也。

二子乘舟，汎汎其景。願言思之，中心養養。

二子乘舟，汎汎其逝。願言思之，不瑕有害。

**二子乘舟二章，章四句。

邶國十九篇，七十一章，三百六十三句

第04卷 國風-鄘風***

. 柏舟

**序：《柏舟》，共姜自誓也。衛世子共伯蚤死，其妻守義，父母欲奪而嫁之，誓而弗許，故作是詩以絕之。

汎彼柏舟，在彼中河。髡彼兩髦，實維我儀。之死矢靡它，母也天只，不諒人只！

汎彼柏舟，在彼河側。髡彼兩髦，實維我特。之死矢靡慝，母也天只，不諒人只！

**柏舟二章，章七句。

. 墻有茨

**序：《牆有茨》，衞人刺其上也。公子頑通乎君母，國人疾之，而不可道也。

牆有茨，不可埽也。中冓之言，不可道也。所可道也，言之醜也。

牆有茨，不可襄也。中冓之言，不可詳也。所可詳也，言之長也。

牆有茨，不可束也。中冓之言，不可讀也。所可讀也，言之辱也。

**牆有茨三章，章六句。

. 君子偕老

牆序：《君子偕老》，刺衞夫人也。夫人淫亂，失事君子之道，故陳人君之德，服飾之盛，宜與君子偕老也。

君子偕老，副笄六珈。委委佗佗，如山如河。象服是宜，子之不淑，云如之何？

玼兮玼兮！其之翟也。鬒髮如雲，不屑髢也。玉之瑱，象之揥也，揚且之皙也。胡然而天也，胡然而帝也。

瑳兮瑳兮！其之展也。蒙彼縐絺，是紲袢也。子之清揚，揚且之顏也。展如之人兮，邦之媛也。

牆君子偕老三章，一章七句、一章九句、一章八句。

. 桑中

**序：《桑中》，刺奔也，衞之公室淫亂，男女相奔，至于世族在位，相竊妻妾，期於幽遠，政散民流，而不可止。

爰采唐矣，沬之鄉矣。云誰之思？美孟姜矣。期我乎桑中，要我乎上宮，送我乎淇之上矣。

爰采麥矣，沬之北矣。云誰之思？美孟弋矣。期我乎桑中，要我乎上宮，送我乎淇之上矣。

爰采葑矣，沬之東矣。云誰之思，美孟庸矣。期我乎桑中，要我乎上宮，送我乎淇之上矣。

**桑中三章，章七句。

. 鶉之奔奔

**序：《鶉之奔奔》，刺衞宣姜也。衞人以為宣姜鶉鵲之不若也。

鶉之奔奔，鵲之彊彊。人之無良，我以為兄。

鵲之彊彊，鶉之奔奔。人之無良，我以為君。

**鶉之奔奔二章，章四句。

. 定之方中

**序：《定之方中》，美衞文公也。衞為狄所滅，東徙渡河，野處漕邑。齊桓公攘戎狄而封之。文公徙居楚丘，始建城市而營宮室，得其時制，百姓說之，國家殷富焉。

定之方中，作于楚宮。揆之以日，作于楚室。樹之榛栗，椅桐梓漆，爰伐琴瑟。

升彼虛矣，以望楚矣。望楚與堂，景山與京。降觀于桑，卜云其吉，終然允臧。

靈雨既零，命彼倌人。星言夙駕，說于桑田。匪直也人，秉心塞淵，騋牝三千。

**定之方中三章，章七句。

. 蝃蝀

**序：《蝃蝀》，止奔也。衞文公能以道化其民，淫奔之恥，國人不齒也。

蝃蝀在東，莫之敢指。女子有行，遠父母兄弟。

朝隮于西，崇朝其雨。女子有行，遠兄弟父母。

乃如之人也，懷婚姻也。大無信也，不知命也。

**蝃蝀三章，章四句。

. 相鼠

**序：《相鼠》，刺無禮也。衞文公能正其羣臣而刺在位，承先君之化，無禮儀也。

相鼠有皮，人而無儀。人而無儀，不死何為？

相鼠有齒，人而無止。人而無止，不死何俟？

相鼠有體，人而無禮。人而無禮，胡不遄死？

**相鼠三章，章四句。

. 干旄

**序：《干旄》，美好善也。衞文公臣子多好善賢者，樂告以善道也

孑孑干旄，在浚之郊。素絲紕之，良馬四之。彼姝者子，何以畀之？

孑孑干旟，在浚之都。素絲組之，良馬五之。彼姝者子，何以予之？

孑孑干旌，在浚之城。素絲祝之，良馬六之。彼姝者子，何以告之？

**干旄三章，章六句。

. 載馳

**序：《載馳》，許穆夫人作也。閔其宗國顛覆，自傷不能救也，衞懿公為狄人所滅，國人分散，露於漕邑，許穆夫人閔衞之亡，傷許之小，力不能救，思歸唁其兄，又義不得，故賦是詩也。

載馳載驅，歸唁衛侯。驅馬悠悠，言至于漕。大夫跋涉，我心則憂。

既不我嘉，不能旋反。視爾不臧，我思不遠。

既不我嘉，不能旋濟。視爾不臧，我思不閟。

陟彼阿丘，言采其蝱。女子善懷，亦各有行。許人尤之，眾穉且狂。

我行其野，芃芃其麥。控于大邦，誰因誰極？大夫君子，無我有尤。百爾所思，不如我所之。

**載馳五章，一章六句，二章章四句，一章六句，一章八句。

鄘國十篇，三十章，百七十六句。

第05卷 國風-衛風***

. 淇奧

**序：《淇奧》，美武公之德也。有文章，又能聽其規諫，以禮自防，故能入相于周，美而作是詩也。

瞻彼淇奧，綠竹猗猗。有匪君子，如切如磋，如琢如磨。瑟兮僴兮，赫兮咺兮。有匪君子，終不可諼兮。

瞻彼淇奧，綠竹青青。有匪君子，充耳琇瑩，會弁如星。瑟兮僴兮，赫兮咺兮。有匪君子，終不可諼兮。

瞻彼淇奧，綠竹如簀。有匪君子，如金如錫，如圭如璧。寬兮綽兮，猗重較兮。善戲謔兮，不為虐兮。

**淇奧三章，章九句。

. 考槃

**序：《考槃》，刺莊公也。不能繼先公之業，使賢者退而窮處。

考槃在澗，碩人之寬。獨寐寤言，永矢弗諼。

考槃在阿，碩人之薖。獨寐寤歌，永矢弗過。

考槃在陸，碩人之軸。獨寐寤宿，永矢弗告。

**考槃三章，章四句。

. 碩人

**序：《碩人》，閔莊姜也。莊公惑於嬖妾，使驕上僭，莊姜賢而不答，終以無子，國人閔而憂之。

碩人其頎，衣錦褧衣。齊侯之子，衛侯之妻，東宮之妹。邢侯之姨，譚公維私。

手如柔荑，膚如凝脂。領如蝤蠐，齒如瓠犀。螓首蛾眉，巧笑倩兮，美目盼兮。

碩人敖敖，說于農郊。四牡有驕，朱幩鑣鑣。翟茀以朝。大夫夙退，無使君勞。

河水洋洋，北流活活。施罛濊濊，鳣鮪發發。葭菼揭揭，庶姜孽孽，庶士有朅。

**碩人四章，章七句。

. 氓

**序：《氓》，刺時也。宣公之時，禮義消亡，淫風大行，男女無別，遂相奔誘。華落色衰，復相棄背，或乃困而自悔，喪其妃耦，故序其事以風焉。美反正，刺淫泆也。

氓之蚩蚩，抱布貿絲。匪來貿絲，來即我謀。送子涉淇，至于頓丘。匪我愆期，子無良媒。將子無怒，秋以為期。

乘彼垝垣，以望復關。不見復關，泣涕漣漣。既見復關，載笑載言。爾卜爾筮，體無咎言。以爾車來，以我賄遷。

桑之未落，其葉沃若。于嗟鳩兮，無食桑葚。于嗟女兮，無與士耽。士之耽兮，猶可說也。女之耽兮，不可說也。

桑之落矣，其黃而隕。自我徂爾，三歲食貧。淇水湯湯，漸車帷裳。女也不爽，士貳其行。士也罔極，二三其德。

三歲為婦，靡室勞矣。夙興夜寐，靡有朝矣。言既遂矣，至於暴矣。兄弟不知，咥其笑矣。靜言思之，躬自悼矣。

及爾偕老，老使我怨。淇則有岸，隰則有泮。總角之宴，言笑晏晏。信誓旦旦，不思其反。反是不思，亦已焉哉！

**氓六章，章十句。

. 竹竿

**序：《竹竿》，衞女思歸也。適異國而不見答，思而能以禮者也。

籊籊竹竿，以釣于淇。豈不爾思，遠莫致之。

泉源在左，淇水在右。女子有行，遠兄弟父母。

淇水在右，泉源在左。巧笑之瑳，佩玉之儺。

淇水滺滺，檜楫松舟。駕言出遊，以寫我憂。

**竹竿四章，章四句。

. 芄蘭

**序：《芄蘭》，刺惠公也。驕而無禮，大夫刺之。

芄蘭之支，童子佩觿。雖則佩觿，能不我知。容兮遂兮，垂帶悸兮。

芄蘭之葉，童子佩韘。雖則佩韘，能不我甲。容兮遂兮，垂帶悸兮。

**芄蘭二章，章六句。

. 河廣

**序：《河廣》，宋襄公母歸于衞，思而不止，故作是詩也

誰謂河廣？一葦杭之。誰謂宋遠？跂予望之。

誰謂河廣？曾不容刀，誰謂宋遠？曾不崇朝。

**河廣二章，章四句。

. 伯兮

**序：《伯兮》，刺時也。言君子行役，為王前驅，過時而不反焉。

伯兮朅兮，邦之桀兮。伯也執殳，為王前驅。

自伯之東，首如飛蓬。豈無膏沐，誰適為容。

其雨其雨，杲杲出日。願言思伯，甘心首疾。

焉得諼草，言樹之背。願言思伯，使我心痗。

**伯兮四章，章四句。

. 有狐

**序：《有狐》，刺時也。衞之男女失時，喪其妃耦焉，古者國有凶荒，則殺禮而多昏，會男女之無夫家者，所以育人民也。

有狐綏綏，在彼淇梁。心之憂矣，之子無裳。

有狐綏綏，在彼淇厲。心之憂矣，之子無帶。

有狐綏綏，在彼淇側。心之憂矣，之子無服。

**有狐三章，章四句。

. 木瓜

**序：《木瓜》，美齊桓公也。衞國有狄人之敗，出處于漕，齊桓公救而封之，遺之車馬器服焉，衞人思之，欲厚報之，而作是詩也。

投我以木瓜，報之以瓊琚。匪報也，永以為好也。

投我以木桃，報之以瓊瑤。匪報也，永以為好也。

投我以木李，報之以瓊玖。匪報也，永以為好也。

**木瓜三章，章四句。

衛國十篇，三十四章，二百三句

第06卷 國風-王風***

. 黍離

**序：《黍離》，閔宗周也。周大夫行役，至于宗周，過故宗廟宮室，盡為禾黍。閔周室之顛覆，彷徨不忍去而作是詩也。

彼黍離離，彼稷之苗。行邁靡靡，中心搖搖。知我者，謂我心憂；不知我者，謂我何求。悠悠蒼天，此何人哉！

彼黍離離，彼稷之穗。行邁靡靡，中心如醉。知我者，謂我心憂；不知我者，謂我何求。悠悠蒼天，此何人哉！

彼黍離離，彼稷之實。行邁靡靡，中心如噎。知我者，謂我心憂；不知我者，謂我何求。悠悠蒼天，此何人哉！

**黍離三章，章十句。

. 君子于役

**序：《君子于役》，刺平王也。君子行役無期度，大夫思其危難以風焉。

君子于役，不知其期，曷至哉？雞棲于塒，日之夕矣，羊牛下來。君子于役，如之何勿思？

君子于役，不日不月，曷其有佸？雞棲于桀，日之夕矣，羊牛下括。君子于役，茍無飢渴。

**君子于役二章，章八句。

. 君子陽陽

**序：《君子陽陽》，閔周也。君子遭亂，相招為祿仕，全身遠害而已。

君子陽陽，左執簧，右招我由房。其樂只且！

君子陶陶，左執翿，右招我由敖。其樂只且！

**君子陽陽二章，章四句。

. 揚之水

**序：《揚之水》，刺平王也。不撫其民，而遠屯戍于母家，周人怨思焉。

揚之水，不流束薪。彼其之子，不與我戍申。懷哉懷哉，曷月予還歸哉？

揚之水，不流束楚。彼其之子，不與我戍甫。懷哉懷哉，曷月予還歸哉？

揚之水，不流束蒲。彼其之子，不與我戍許。懷哉懷哉，曷月予還歸哉？

**揚之水三章，章六句。

. 中谷有蓷

**序：《中谷有蓷》，閔周也。夫婦日以衰薄，凶年饑饉，室家相棄爾。

中谷有蓷，暵其乾矣。有女仳離，嘅其嘆矣。嘅其嘆矣！遇人之艱難矣！

中谷有蓷，暵其脩矣。有女仳離，條其歗矣。條其歗矣！遇人之不淑矣！

中谷有蓷，暵其濕矣。有女仳離，啜其泣矣。啜其泣矣！何嗟及矣！

**中谷有蓷三章，章六句。

. 兔爰

**序：《兔爰》，閔周也。桓王失信，諸侯背叛，構怨連禍，王師傷敗，君子不樂其生焉。

有兔爰爰，雉離于羅。我生之初，尚無為。我生之後，逢此百罹。尚寐無吪。

有兔爰爰，雉離于罦。我生之初，尚無造。我生之後，逢此百憂。尚寐無覺！

有兔爰爰，雉離于罿。我生之初，尚無庸。我生之後，逢此百凶。尚寐無聰！

**兔爰三章，章七句。

. 葛藟

**序：《葛藟》，王族刺平王也。周室道衰，棄其九族焉。

綿綿葛藟，在河之滸。終遠兄弟，謂他人父。謂他人父，亦莫我顧。

緜緜葛藟，在河之涘。終遠兄弟，謂他人母。謂他人母，亦莫我有。

緜緜葛藟，在河之漘。終遠兄弟，謂他人昆。謂他人昆，亦莫我聞。

**葛藟三章，章六句。

. 采葛

**序：《采葛》，懼讒也。

彼采葛兮，一日不見，如三月兮！

彼采蕭兮，一日不見，如三秋兮！

彼采艾兮，一日不見，如三歲兮！

**采葛三章，章三句。

. 大車

**序：《大車》，刺周大夫也。禮義陵遲，男女淫奔，故陳古以刺今，大夫不能聽男女之訟焉。

大車檻檻，毳衣如菼。豈不爾思？畏子不敢。

大車啍啍，毳衣如璊。豈不爾思？畏子不奔。

穀則異室，死則同穴。謂予不信，有如皦日。

**大車三章，章四句。

. 丘中有麻

**序：《丘中有麻》，思賢也。莊王不明，賢人放逐，國人思之而作是詩也。

丘中有麻，彼留子嗟。彼留子嗟，將其來施。

丘中有麥，彼留子國。彼留子國，將其來食。

丘中有李，彼留之子。彼留之子，貽我佩玖。

**丘中有麻三章，章四句。

王國十篇，二十八章，百六十二句。

第07卷 國風-鄭風***

. 緇衣

**序：《緇衣》，美武公也。父子並為周司徒，善於其職，國人宜之。故美其德，以明有國善善之功焉。

緇衣之宜兮，敝予又改為兮。適子之館兮，還予授子之粲兮。

緇衣之好兮，敝予又改造兮。適子之館兮，還予授子之粲兮。

緇衣之蓆兮，敝予又改作兮。適子之館兮，還予授子之粲兮。

**緇衣三章，章四句。

. 將仲子

**序：《將仲子》，刺莊公也。不勝其母，以害其弟。弟叔失道而公弗制；祭仲諫而公弗聽，小不忍以致大亂焉。

將仲子兮，無踰我里，無折我樹杞。豈敢愛之，畏我父母，仲可懷也。父母之言，亦可畏也。

將仲子兮，無踰我牆，無折我樹桑。豈敢愛之，畏我諸兄。仲可懷也。諸兄之言，亦可畏也。

將仲子兮，無踰我園，無折我樹檀。豈敢愛之，畏人之多言。仲可懷也。人之多言，亦可畏也。

**將仲子三章，章八句。

. 叔于田

**序：《叔于田》，刺莊公也。叔處于京，繕甲治兵，以出于田，國人說而歸之。

叔于田，巷無居人。豈無居人，不如叔也，洵美且仁。

叔于狩，巷無飲酒。豈無飲酒，不如叔也，洵美且好。

叔適野，巷無服馬。豈無服馬，不如叔也，洵美且武。

**叔于田三章，章五句。

. 大叔于田

**序：《大叔于田》，刺莊公也。叔多才而好勇，不義而得眾也。

大叔于田，乘乘馬，執轡如組，兩驂如舞。叔在藪，火烈具舉，襢裼暴虎，獻于公所。將叔無狃，戒其傷女。

叔于田，乘乘黃，兩服上襄，兩驂鴈行。叔在藪，火烈具揚，叔善射忌，又良御忌，抑磬控忌，抑縱送忌。

叔于田，乘乘鴇，兩服齊首，兩驂如手。叔在藪，火烈具阜，叔馬慢忌，叔發罕忌，抑釋掤忌，抑鬯弓忌。

**大叔于田三章，章十句。

. 清人

**序：《清人》，刺文公也。高克好利而不顧其君，文公惡而欲遠之不能。使高克將兵而禦狄于竟，陳其師旅，翺翔河上。久而不召，眾散而歸，高克奔陳。公子素惡高克，進之不以禮，文公退之不以道，危國亡師之本，故作是詩也。

清人在彭，駟介旁旁，二矛重英，河上乎翺翔。

清人在消，駟介麃麃，二矛重喬，河上乎逍遙。

清人在軸，駟介陶陶，左旋右抽，中軍作好。

**清人三章，章四句。

. 羔裘

**序：《羔裘》，刺朝也。言古之君子，以風其朝焉。

羔裘如濡，洵直且侯。彼其之子，舍命不渝。

羔裘豹飾，孔武有力。彼其之子，邦之司直。

羔裘晏兮，三英粲兮。彼其之子，邦之彥兮。

**羔裘三章，章四句。

. 遵大路

**序：《遵大路》，思君子也。莊公失道，君子去之，國人思望焉。

遵大路兮，摻執子之袪兮。無我惡兮，不寁故也。

遵大路兮，摻執子之手兮。無我魗兮，不寁好也。

**遵大路二章，章四句。

. 女曰雞鳴

**序：《女曰雞鳴》，刺不說德也。陳古義以刺今，不說德而好色也。

女曰雞鳴，士曰昧旦。子興視夜，明星有爛。將翺將翔，弋鳧與鴈。

弋言加之，與子宜之。宜言飲酒，與子偕老。琴瑟在御，莫不靜好。

知子之來之，雜佩以贈之。知子之順之，雜佩以問之。知子之好之，雜佩以報之。

**女曰雞鳴三章，章六句。

. 有女同車

**序：《有女同車》，刺忽也。鄭人刺忽之不昏于齊。太子忽嘗有功于齊，齊侯請妻之。齊女賢而不取，卒以無大國之助，至於見逐，故國人刺之。

有女同車，顏如舜華。將翺將翔，佩玉瓊琚。彼美孟姜，洵美且都。

有女同行，顏如舜英。將翺將翔，佩玉將將。彼美孟姜，德音不忘。

**有女同車二章，章六句。

. 山有扶蘇

**序：《山有扶蘇》，刺忽也。所美非美然。

山有扶蘇，隰有荷華。不見子都，乃見狂且。

山有橋松，隰有游龍。不見子充，乃見狡童。

**山有扶蘇二章，章四句。

. 蘀兮

**序：《蘀兮》，刺忽也。君弱臣強，不倡而和也。

蘀兮蘀兮，風其吹女。叔兮伯兮，倡予和女。

蘀兮蘀兮，風其漂女。叔兮伯兮，倡予要女。

**蘀兮二章，章四句。

. 狡童

**序：《狡童》，刺忽也。不能與賢人圖事，權臣擅命也。

彼狡童兮，不與我言兮。維子之故，使我不能餐兮。

彼狡童兮，不與我食兮。維子之故，使我不能息兮。

**狡童二章，章四句。

. 褰裳

**序：《褰裳》，思見正也。狂童恣行，國人思大國之正己也。

子惠思我，褰裳涉溱。子不我思，豈無他人，狂童之狂也且。

子惠思我，褰裳涉洧。子不我思，豈無他士，狂童之狂也且。

**褰裳二章，章五句。

. 丰

**序：《丰》，刺亂也。昏姻之道缺，陽倡而陰不和，男行而女不隨。

子之丰兮，俟我乎巷兮，悔予不送兮。

子之昌兮，俟我乎堂兮，悔予不將兮。

衣錦褧衣，裳錦褧裳。叔兮伯兮，駕予與行。

裳錦褧裳，衣錦褧衣。叔兮伯兮，駕予與歸。

**丰四章，二章章三句，二章章四句。

. 東門之墠

**序：《東門之墠》，刺亂也。男女有不待禮而相奔者也。

東門之墠，茹藘在阪。其室則邇，其人甚遠。

東門之栗，有踐家室。豈不爾思，子不我即。

**東門之墠二章，章四句。

. 風雨

**序：《風雨》，思君子也。亂世則思君子，不改其度焉。

風雨淒淒，雞鳴喈喈。既見君子，云胡不夷。

風雨瀟瀟，雞鳴膠膠。既見君子，云胡不瘳。

風雨如晦，雞鳴不已。既見君子，云胡不喜。

**風雨三章，章四句。

. 子衿

**序：《子衿》，刺學校廢也。亂世則學校不修焉。

青青子衿，悠悠我心。縱我不往，子寧不嗣音。

青青子佩，悠悠我思。縱我不往，子寧不來。

挑兮達兮，在城闕兮。一日不見，如三月兮。

**子衿三章，章四句。

. 揚之水

**序：《揚之水》，閔無臣也。君子閔忽之無忠臣良士，終以死亡而作是詩也。

揚之水，不流束楚。終鮮兄弟，維予與女。無信人之言，人實迋女。

揚之水，不流束薪。終鮮兄弟，維予二人。無信人之言，人實不信。

**揚之水二章，章六句。

. 出其東門

**序：《出其東門》，閔亂也。公子五爭，兵革不息，男女相棄，民人思保其室家焉。

出其東門，有女如雲。雖則如雲，匪我思存。縞衣綦巾，聊樂我員。

出其闉闍，有女如荼。雖則如荼，匪我思且。縞衣茹藘，聊可與娛。

**出其東門二章，章六句。

. 野有蔓草

**序：《野有蔓草》，思遇時也。君之澤不下流，民窮於兵革，男女失時，思不期而會焉。

野有蔓草，零露漙兮。有美一人，清揚婉兮。邂逅相遇，適我願兮。

野有蔓草，零露瀼瀼。有美一人，婉如清揚。邂逅相遇，與子皆臧。

**野有蔓草二章，章六句。

. 溱洧

**序：《溱洧》，刺亂也。兵革不息，男女相棄，淫風大行，莫之能救焉。

溱與洧，方渙渙兮。士與女，方秉蕳兮。女曰觀乎，士曰既且。且往觀乎洧之外，洵訏且樂。維士與女，伊其相謔，贈之以勺藥。

溱與洧，瀏其清矣。士與女，殷其盈矣。女曰觀乎，士曰既且。且往觀乎洧之外，洵訏且樂。維士與女，伊其將謔，贈之以勺藥。

**溱洧二章，章十二句。

鄭國二十一篇，五十三章，二百八十三句。

第08卷 國風-齊風***

. 雞鳴

**序：《雞鳴》，思賢妃也。哀公荒淫怠慢，故陳賢妃貞女夙夜警戒相成之道焉。

雞既鳴矣，朝既盈矣。匪雞則鳴，蒼蠅之聲。

東方明矣，朝既昌矣。匪東方則明，月出之光。

蟲飛薨薨，甘與子同夢。會且歸矣，無庶予子憎。

**雞鳴三章，章四句。

. 還

**序：《還》，刺荒也。哀公好田獵，從禽獸而無厭，國人化之，遂成風俗。習於田獵謂之賢，閑於馳逐謂之好焉。

子之還兮，遭我乎峱之閒兮。竝驅從兩肩兮，揖我謂我儇兮。

子之茂兮，遭我乎峱之道兮。竝驅從兩牡兮，揖我謂我好兮。

子之昌兮，遭我乎峱之陽兮。竝驅從兩狼兮，揖我謂我臧兮。

**還三章，章四句。

. 著

**序：《著》，刺時也。時不親迎也。

俟我於著乎而，充耳以素乎而，尚之以瓊華乎而。

俟我於庭乎而，充耳以青乎而，尚之以瓊瑩乎而。

俟我於堂乎而，充耳以黃乎而，尚之以瓊英乎而。

**著三章，章三句。

. 東方之日

**序：《東方之日》，刺衰也。君臣失道，男女淫奔，不能以禮化也。

東方之日兮，彼姝者子，在我室兮。在我室兮，履我即兮。

東方之月兮，彼姝者子，在我闥兮。在我闥兮，履我發兮。

**東方之日二章，章五句。

. 東方未明

**序：《東方未明》，刺無節也。朝廷興居無節，號令不時，挈壺氏不能掌其職焉。

東方未明，顛倒衣裳。顛之倒之，自公召之。

東方未晞，顛倒裳衣。倒之顛之，自公令之。

折柳樊圃，狂夫瞿瞿。不能辰夜，不夙則莫。

**東方未明三章，章四句。

. 南山

**序：《南山》，刺襄公也。鳥獸之行，淫乎其妹，大夫遇是惡，作詩而去之。

南山崔崔，雄狐綏綏。魯道有蕩，齊子由歸。既曰歸止，曷又懷止。

葛屨五兩，冠緌雙止。魯道有蕩，齊子庸止。既曰庸止，曷又從止。

蓺麻如之何？衡從其畝。取妻如之何？必告父母。既曰告止，曷又鞠止。

析薪如之何？匪斧不克。取妻如之何？匪媒不得。既曰得止，曷又極止。

**南山四章，章六句。

. 甫田

**序：《甫田》，大夫刺襄公也。無禮義而求大功，不修德而求諸侯，志大心勞，所以求者非其道也。

無田甫田，維莠驕驕。無思遠人，勞心忉忉。

無田甫田，維莠桀桀。無思遠人，勞心怛怛。

婉兮孌兮，總角丱兮。未幾見兮，突而弁兮。

**甫田三章，章四句。

. 盧令

**序：《盧令》，刺荒也。襄公好田獵畢弋，而不脩民事，百姓苦之，故陳古以風焉。

盧令令，其人美且仁。

盧重環，其人美且鬈。

盧重鋂，其人美且偲。

**盧令三章，章二句。

. 敝笱

**序：《敝笱》，刺文姜也。齊人惡魯桓公微弱，不能防閑文姜，使至淫亂，為二國患焉。

敝笱在梁，其魚魴鰥。齊子歸止，其從如雲。

敝笱在梁，其魚魴鱮。齊子歸止，其從如雨。

敝笱在梁，其魚唯唯。齊子歸止，其從如水。

**敝笱三章，章四句。

. 載驅

**序：《載驅》，齊人刺襄公也。無禮義故盛其車服，疾驅於通道大都，與文姜淫，播其惡於萬民焉。

載驅薄薄，簟茀朱鞹。魯道有蕩，齊子發夕。

四驪濟濟，垂轡濔濔。魯道有蕩，齊子豈弟。

汶水湯湯，行人彭彭。魯道有蕩，齊子翺翔。

汶水滔滔，行人儦儦。魯道有蕩，齊子遊敖。

**載驅四章，章四句。

. 猗嗟

**序：《猗嗟》，刺魯莊公也。齊人傷魯莊公有威儀技藝，然而不能以禮防閑其母，失子之道，人以為齊侯之子焉。

猗嗟昌兮，頎而長兮。抑若揚兮，美目揚兮。巧趨蹌兮，射則臧兮。

猗嗟名兮，美目清兮，儀既成兮，終日射侯。不出正兮。展我甥兮。

猗嗟孌兮，清揚婉兮。舞則選兮，射則貫兮。四矢反兮，以禦亂兮。

**猗嗟三章，章六句。

齊國十一篇，三十四章，百四十三句。

第09卷 國風-魏風***

. 葛屨

**序：《葛屨》，刺褊也。魏地陿隘，其民機巧趨利，其君儉嗇褊急，而無德以將之。

紏紏葛屨，可以履霜。摻摻女手，可以縫裳。要之襋之，好人服之。

好人提提，宛然左辟，佩其象揥。維是褊心，是以為刺。

**葛屨二章，一章六句，一章五句。

. 汾沮洳

**序：《汾沮洳》，刺儉也。其君儉以能勤，刺不得禮也。

彼汾沮洳，言采其莫。彼其之子美無度，美無度，殊異乎公路。

彼汾一方，言采其桑。彼其之子美如英，美如英，殊異乎公行。

彼汾一曲，言采其藚。彼其之子美如玉，美如玉，殊異乎公族。

**汾沮洳三章，章六句。

. 園有桃

**序：《園有桃》，刺時也。大夫憂其君國小而迫，而儉以嗇，不能用其民而無德教，日以侵削，故作是詩也。

園有桃，其實之殽。心之憂矣，我歌且謠。不知我者，謂我士也驕。彼人是哉，子曰何其，心之憂矣，其誰知之？其誰知之，蓋亦勿思。

園有棘，其實之食。心之憂矣，聊以行國。不知我者，謂我士也罔極。彼人是哉，子曰何其。心之憂矣，其誰知之？其誰知之，蓋亦勿思。

**園有桃二章，章十二句。

. 陟岵

**序：《陟岵》，孝子行役，思念父母也。國迫而數侵削，役乎大國，父母兄弟離散，而作是詩也。

陟彼岵兮，瞻望父兮。父曰嗟，予子行役，夙夜無已。上慎旃哉，猶來無止。

陟彼屺兮，瞻望母兮。母曰嗟，予季行役，夙夜無寐，上慎旃哉，猶來無棄。

陟彼岡兮，瞻望兄兮。兄曰嗟，予弟行役，夙夜必偕，上慎旃哉，猶來無死。

**陟岵三章，章六句。

. 十畝之間

**序：《十畝之間》，刺時也。言其國削小，民無所居焉。

十畝之間兮，桑者閑閑兮，行與子還兮。

十畝之外兮，桑者泄泄兮，行與子逝兮。

**十畝之間二章，章三句。

. 伐檀

**序：《伐檀》，刺貪也。在位貪鄙，無功而受祿，君子不得進仕爾。

坎坎伐檀兮，寘之河之干兮，河水清且漣猗。不稼不穡，胡取禾三百廛兮。不守不獵，胡瞻爾庭有縣貆兮。彼君子兮，不素餐兮。

坎坎伐輻兮，寘之河之側兮，河水清且直猗。不稼不穡，胡取禾三百億兮。不狩不獵，胡瞻爾庭有縣特兮。彼君子兮，不素食兮。

坎坎伐輪兮，寘之河之漘兮，河水清且淪猗。不稼不穡，胡取禾三百囷兮。不狩不獵，胡瞻爾庭有縣鶉兮。彼君子兮，不素飧兮。

**伐檀三章，章九句。

. 碩鼠

**序：《碩鼠》，刺重斂也。國人刺其君重斂，蠶食於民，不修其政，貪而畏人，若大鼠也。

碩鼠碩鼠，無食我黍。三歲貫女，莫我肯顧。逝將去女，適彼樂土。樂土樂土，爰得我所。

碩鼠碩鼠，無食我麥。三歲貫女，莫我肯德。逝將去女，適彼樂國。樂國樂國，爰得我直。

碩鼠碩鼠，無食我苗。三歲貫女，莫我肯勞。逝將去女，適彼樂郊。樂郊樂郊，誰之永號。

**碩鼠三章，章八句。

魏國七篇，十八章，二十八句

第10卷 國風-唐風***

. 蟋蟀

**序：《蟋蟀》，刺晉僖公也。儉不中禮，故作是詩以閔之，欲其及時以禮自虞樂也。此晉也，而謂之唐，本其風俗，憂深思遠，儉而用禮，乃有堯之遺風焉。

蟋蟀在堂，歲聿其莫。今我不樂，日月其除。無已大康，職思其居。好樂無荒，良士瞿瞿。

蟋蟀在堂，歲聿其逝。今我不樂，日月其邁。無已大康，職思其外。好樂無荒，良士蹶蹶。

蟋蟀在堂，役車其休。今我不樂，日月其慆。無已大康，職思其憂。好樂無荒，良士休休。

**蟋蟀三章，章八句。

. 山有樞

**序：《山有樞》，刺晉昭公也。不能脩道以正其國，有財不能用，有鐘鼓不能以自樂，有朝廷不能洒埽，政荒民散，將以危亡。四鄰謀取其國家而不知，國人作詩以刺之也。

山有樞，隰有榆。子有衣裳，弗曳弗婁。子有車馬，弗馳弗驅。宛其死矣，他人是愉。

山有栲，隰有杻。子有廷內，弗洒弗掃。子有鐘鼓，弗鼓弗考。宛其死矣，他人是保。

山有漆，隰有栗。子有酒食，何不日鼓瑟？且以喜樂，且以永日。宛其死矣，他人入室。

**山有樞三章，章八句。

. 揚之水

**序：《揚之水》，刺晉昭公也。昭公分國以封沃，沃盛強，昭公微弱，國人將叛而歸沃焉。

揚之水，白石鑿鑿。素衣朱襮，從子于沃。既見君子，云何不樂？

揚之水，白石皓皓。素衣朱繡，從子于鵠。既見君子，云何其憂？

揚之水，白石粼粼。我聞有命，不敢以告人。

**揚之水三章，二章章六句，一章四句。

. 椒聊

**序：《椒聊》，刺晉昭公也。君子見沃之盛彊，能脩其政，知其蕃衍盛大，子孫將有晉國焉。

椒聊之實，蕃衍盈升。彼其之子，碩大無朋。椒聊且！遠條且！

椒聊之實，蕃衍盈匊。彼其之子，實大且篤。椒聊且！遠條且！

**椒聊二章，章六句。

. 綢繆

**序：《綢繆》，刺晉亂也。國亂則婚姻不得其時焉。

綢繆束薪，三星在天。今夕何夕，見此良人。子兮子兮，如此良人何。

綢繆束芻，三星在隅。今夕何夕，見此邂逅。子兮子兮，如此邂逅何。

綢繆束楚，三星在戶。今夕何夕，見此粲者。子兮子兮，如此粲者何。

**綢繆三章，章六句。

. 杕杜

**序：《杕杜》，刺時也。君不能親其宗族，骨肉離散，獨居而無兄弟，將為沃所并爾。

有杕之杜，其葉湑湑。獨行踽踽，豈無他人？不如我同父。嗟行之人，胡不比焉？人無兄弟，胡不佽焉？

有杕之杜，其葉菁菁。獨行睘睘，豈無他人？不如我同姓。嗟行之人，胡不比焉？人無兄弟，胡不佽焉？

**杕杜二章，章九句。

. 羔裘

**序：《羔裘》，刺時也。晉人刺其在位，不恤其民也。

裘羔豹袪，自我人居居。豈無他人？維子之故。

羔裘豹褎，自我人究究。豈無他人？維子之好。

**羔裘二章，章四句。

. 鴇羽

**序：《鴇羽》，刺時也。昭公之後，大亂五世，君子下從征役，不得養其父母，而作是詩也。

肅肅鴇羽，集于苞栩。王事靡盬，不能蓺稷黍，父母何怙。悠悠蒼天，曷其有所。

肅肅鴇翼，集于苞棘。王事靡盬，不能蓺黍稷，父母何食。悠悠蒼天，曷其有極。

肅肅鴇行，集于苞桑。王事靡盬，不能蓺稻粱，父母何嘗。悠悠蒼天，曷其有常。

**鴇羽三章，章七句。

. 無衣

**序：《無衣》，美晉武公也。武公始并晉國，其大夫為之請命乎天子之使，而作是詩也。

豈曰無衣七兮，不如子之衣，安且吉兮！

豈曰無衣六兮，不如子之衣，安且燠兮！

**無衣二章，章三句。

. 有杕之杜

**序：《有杕之杜》，刺晉武公也。武公寡特，兼其宗族，而不求賢以自輔焉。

有杕之杜，生于道左。彼君子兮，噬肯適我。中心好之，曷飲食之。

有杕之杜，生于道周。彼君子兮，噬肯來遊。中心好之，曷飲食之。

**有杕之杜二章，章六句。

. 葛生

**序：《葛生》，刺晉獻公也。好攻戰，則國人多喪矣。

葛生蒙楚，蘞蔓于野。予美亡此，誰與獨處！

葛生蒙棘，蘞蔓于域。予美亡此，誰與獨息！

角枕粲兮，錦衾爛兮。予美亡此，誰與獨旦！

夏之日，冬之夜。百歲之後，歸于其居。

冬之夜，夏之日。百歲之後，歸于其室。

**葛生五章，章四句。

. 采苓

**序：《采苓》，刺晉獻公也。獻公好聽讒焉。

采苓采苓，首陽之巔。人之為言，苟亦無信。舍旃舍旃，苟亦無然。人之為言，胡得焉？

采苦采苦，首陽之下。人之為言，苟亦無與。舍旃舍旃，苟亦無然。人之為言，胡得焉？

采葑采葑，首陽之東。人之為言，苟亦無從。舍旃舍旃，苟亦無然。人之為言，胡得焉？

**采苓三章，章八句。

唐國十二篇，三十三章，二百三句。

第11卷 國風-秦風***

. 車鄰

**序：《車鄰》，美秦仲也。秦仲始大，有車馬禮樂侍御之好焉

有車鄰鄰，有馬白顛。未見君子，寺人之令。

阪有漆，隰有栗。既見君子，並坐鼓瑟。今者不樂，逝者其耋。

阪有桑，隰有楊。既見君子，並坐鼓簧。今者不樂，逝者其亡。

**車鄰三章，一章四句，二章章六句。

. 駟驖

**序：《駟驖》，美襄公也。始命有田狩之事，園囿之樂焉。

駟驖孔阜，六轡在手。公之媚子，從公于狩。

奉時辰牡，辰牡孔碩。公曰左之，舍拔則獲。

遊于北園，四馬既閑。輶車鸞鑣，載獫歇驕。

**駟驖三章，章四句。

. 小戎

**序：《小戎》，美襄公也。備其兵甲，以討西戎。西戎方彊，而征伐不休，國人則矜其車甲，婦人能閔其君子焉。

小戎俴收，五楘梁輈。游環脅驅，陰靷鋈續。文茵暢轂，駕我騏馵。言念君子，溫其如玉。在其板屋，亂我心曲。

四牡孔阜，六轡在手。騏駵是中，騧驪是驂。龍盾之合，鋈以觼軜。言念君子，溫其在邑。方何為期，胡然我念之。

俴駟孔羣，厹矛鋈錞。蒙伐有苑，虎韔鏤膺。交韔二弓，竹閉緄縢。言念君子，載寢載興。厭厭良人，秩秩德音。

**小戎三章，章十句。

. 蒹葭

**序：《蒹葭》，刺襄公也。未能用周禮，將無以固其國焉。

蒹葭蒼蒼，白露為霜。所謂伊人，在水一方。遡洄從之，道阻且長；遡游從之，宛在水中央。

蒹葭淒淒，白露未晞。所謂伊人，在水之湄。遡洄從之，道阻且躋；遡游從之，宛在水中坻。

蒹葭采采，白露未已。所謂伊人，在水之涘。遡洄從之，道阻且右；遡游從之，宛在水中沚。

**蒹葭三章，章八句。

. 終南

**序：《終南》，戒襄公也。能取周地，始為諸侯，受顯服，大夫美之，故作是詩以戒勸之。

終南何有？有條有梅。君子至止，錦衣狐裘。顏如渥丹，其君也哉！

終南何有？有紀有堂。君子至止，黻衣繡裳。佩玉將將，壽考不忘。

**終南二章，章六句。

. 黃鳥

**序：《黃鳥》，哀三良也。國人刺穆公以人從死，而作是詩也。

交交黃鳥，止于棘。誰從穆公，子車奄息。維此奄息，百夫之特。臨其穴，惴惴其慄。彼蒼者天，殲我良人。如可贖兮，人百其身。

交交黃鳥，止于桑。誰從穆公，子車仲行。維此仲行，百夫之防。臨其穴，惴惴其慄。彼蒼者天，殲我良人。如可贖兮，人百其身。

交交黃鳥，止于楚。誰從穆公，子車鍼虎。維此鍼虎，百夫之禦。臨其穴，惴惴其慄。彼蒼者天，殲我良人。如可贖兮，人百其身。

**黃鳥三章，章十二句。

. 晨風

**序：《晨風》，刺康公也。忘穆公之業，始棄其賢臣焉。

鴥彼晨風，鬱彼北林。未見君子，憂心欽欽。如何如何，忘我實多。

山有苞櫟，隰有六駮。未見君子，憂心靡樂。如何如何，忘我實多。

山有苞棣，隰有樹檖。未見君子，憂心如醉。如何如何，忘我實多。

**晨風三章，章六句。

. 無衣

**序：《無衣》，刺用兵也。秦人刺其君好攻戰，亟用兵，而不與民同欲焉。

豈曰無衣？與子同袍。王于興師，修我戈矛，與子同仇。

豈曰無衣？與子同澤。王于興師，修我矛戟，與子偕作。

豈曰無衣？與子同裳。王于興師，脩我甲兵，與子偕行。

**無衣三章，章五句。

. 渭陽

**序：《渭陽》，康公念母也。康公之母，晉獻公之女。文公遭麗姬之難，未反，而秦姬卒。穆公納文公，康公時為大子，贈送文公于渭之陽。念母之不見也，我見舅氏，如母存焉。及其即位，思而作是詩也。

我送舅氏，曰至渭陽。何以贈之？路車乘黃。

我送舅氏，悠悠我思。何以贈之？瓊瑰玉佩。

**渭陽二章，章四句。

. 權輿

**序：《權輿》，刺康公也。忘先君之舊臣與賢者，有始而無終也。

於我乎！夏屋渠渠，今也每食無餘。于嗟乎！不承權輿。

於我乎！每食四簋，今也每食不飽。于嗟乎！不承權輿。

**權輿二章，章五句。

秦國十篇，二十七章，百八十一句。

第12卷 國風-陳風***

. 宛丘

**序：《宛丘》，刺幽公也。淫荒昏亂，游蕩無度焉。

子之湯兮，宛丘之上兮。洵有情兮，而無望兮。

坎其擊鼓，宛丘之下。無冬無夏，值其鷺羽。

坎其擊缶，宛丘之道。無冬無夏，值其鷺翿。

**宛丘三章，章四句。

. 東門之枌

**序：《東門之枌》，疾亂也。幽公淫荒，風化之所行，男女棄其舊業，亟會於道路，歌舞於市井爾。

東門之枌，宛丘之栩。子仲之子，婆娑其下。

穀旦于差，南方之原。不績其麻，市也婆娑。

穀旦于逝，越以鬷邁。視爾如荍，貽我握椒。

**東門之枌三章，章四句。

. 衡門

**序：《衡門》，誘僖公也。愿而無立志，故作是詩以誘掖其君也。

衡門之下，可以棲遲。泌之洋洋，可以樂飢。

豈其食魚，必河之魴 。 豈其取妻，必齊之姜。

豈其食魚，必河之鯉 。 豈其取妻，必宋之子。

**衡門三章，章四句。

. 東門之池

**序：《東門之池》，刺時也。疾其君子淫昏，而思賢女以配君子也。

東門之池，可以漚麻。彼美淑姬，可與晤歌。

東門之池，可以漚紵。彼美淑姬，可與晤語。

東門之池，可以漚菅。彼美淑姬，可與晤言。

**東門之池三章，章四句。

. 東門之楊

序**：《東門之楊》，刺時也。昏姻失時，男女多違。親迎，女猶有不至者也。

東門之楊，其葉牂牂。昏以為期，明星煌煌。

東門之楊，其葉肺肺。昏以為期，明星晢晢。

**東門之楊二章，章四句。

. 墓門

**序：《墓門》，刺陳佗也。陳佗無良師傅，以至於不義，惡加於萬民焉。

墓門有棘，斧以斯之。夫也不良，國人知之。知而不已，誰昔然矣。

墓門有梅，有鴞萃止。夫也不良，歌以訊之。訊予不顧，顛倒思予。

**墓門二章，章六句。

. 防有鵲巢

**序：《防有鵲巢》，憂讒賊也。宣公多信讒，君子憂懼焉。

防有鵲巢，邛有旨苕。誰侜予美？心焉忉忉。

中唐有甓，邛有旨鷊。誰侜予美？心焉惕惕。

**防有鵲巢二章，章四句。

. 月出

**序：《月出》，刺好色也。在位不好德而說美色焉。

月出皎兮，佼人僚兮。舒窈糾兮，勞心悄兮。

月出皓兮，佼人懰兮。舒懮受兮，勞心慅兮。

月出照兮，佼人燎兮。舒夭紹兮，勞心慘兮。

**月出三章，章四句。

. 株林

**序：《株林》，刺靈公也。淫乎夏姬，驅馳而往，朝夕不休息焉。

胡為乎株林，從夏南。匪適株林，從夏南。

駕我乘馬，說于株野。乘我乘駒，朝食于株。

**株林二章，章四句。

. 澤陂

**序：《澤陂》，刺時也。言靈公君臣淫於其國，男女相說，憂思感傷焉。

彼澤之陂，有蒲與荷。有美一人，傷如之何。寤寐無為，涕泗滂沱。

彼澤之陂，有蒲與蕑。有美一人，碩大且卷。寤寐無為，中心悁悁。

彼澤之陂，有蒲菡萏。有美一人，碩大且儼。寤寐無為，輾轉伏枕。

**澤陂三章，章六句。

陳國十篇，二十六章，百十四句。

第13卷 國風-檜風***

. 羔裘

**序：《羔裘》，大夫以道去其君也。國小而迫，君不用道，好潔其衣服。逍遙遊燕，而不能自強於政治，故作是詩也。

羔裘逍遙，狐裘以朝。豈不爾思，勞心忉忉。

羔裘翺翔，狐裘在堂。豈不爾思 ，我心憂傷。

羔裘如膏，日出有曜。豈不爾思 ，中心是悼。

**羔裘三章，章四句。

. 素冠

**序：《素冠》，刺不能三年也。

庶見素冠兮，棘人欒欒兮，勞心慱慱兮。

庶見素衣兮，我心傷悲兮，聊與子同歸兮。

庶見素韠兮，我心蘊結兮，聊與子如一兮。

**素冠三章，章三句。

. 隰有萇楚

**序：《隰有萇楚》，疾恣也。國人疾其君之淫恣，而思無情慾者也。

隰有萇楚，猗儺其枝。夭之沃沃，樂子之無知。

隰有萇楚，猗儺其華。夭之沃沃，樂子之無家。

隰有萇楚，猗儺其實。夭之沃沃，樂子之無室。

**隰有萇楚三章，章四句。

. 匪風

**序：《匪風》，思周道也。國小政亂，憂及禍難，而思周道焉。

匪風發兮，匪車偈兮。顧瞻周道，中心怛兮。

匪風飄兮，匪車嘌兮。顧瞻周道，中心弔兮。

誰能亨魚？溉之釜鬵。誰將西歸？懷之好音。

**匪風三章，章四句。

檜國四篇，十二章，四十五句。

第14卷 國風-曹風***

. 蜉蝣

**序：《蜉蝣》，刺奢也。昭公國小而迫，無法以自守，好奢而任小人，將無所依焉。

蜉蝣之羽，衣裳楚楚。心之憂矣，於我歸處。

蜉蝣之翼，采采衣服。心之憂矣，於我歸息。

蜉蝣掘閱，麻衣如雪。心之憂矣，於我歸說。

**蜉蝣三章，章四句。

. 候人

**序：《候人》，刺近小人也。共公遠君子，而好近小人焉。

彼候人兮，何戈與祋，彼其之子，三百赤芾。

維鵜在梁，不濡其翼。彼其之子，不稱其服。

維鵜在梁，不濡其咮。彼其之子，不遂其媾。

薈兮蔚兮，南山朝隮。婉兮孌兮，季女斯飢。

**候人四章，章四句。

. 鳲鳩

**序：《鳲鳩》，刺不壹也。在位無君子，用心之不壹也。

鳲鳩在桑，其子七兮。淑人君子，其儀一兮。其儀一兮，心如結兮。

鳲鳩在桑，其子在梅。淑人君子，其帶伊絲。其帶伊絲，其弁伊騏。

鳲鳩在桑，其子在棘。淑人君子，其儀不忒。其儀不忒，正是四國。

鳲鳩在桑，其子在榛。淑人君子，正是國人。正是國人，胡不萬年。

**鳲鳩四章，章六句。

. 下泉

**序：《下泉》，思治也。曹人疾共公侵刻下民，不得其所，憂而思明王賢伯也。

洌彼下泉，浸彼苞稂。愾我寤歎，念彼周京。

洌彼下泉，浸彼苞蕭。愾我寤歎，念彼京周。

洌彼下泉，浸彼苞蓍。愾我寤歎，念彼京師。

芃芃黍苗，陰雨膏之。四國有王，郇伯勞之。

**下泉四章，章四句。

曹國四篇，十五章，六十八句。

第15卷 國風-豳風***

. 七月

**序：《七月》，陳王業也。周公遭變故，陳后稷先公風化之所由，致王業之艱難也。

七月流火，九月授衣。一之日觱發，二之日栗烈。無衣無褐，何以卒歲？三之日于耜，四之日舉趾。同我婦子，饁彼南畝，田畯至喜。

七月流火，九月授衣。春日載陽，有鳴倉庚。女執懿筐，遵彼微行，爰求柔桑。春日遲遲，采蘩祁祁。女心傷悲，殆及公子同歸。

七月流火，八月萑葦。蠶月條桑，取彼斧斨，以伐遠揚，猗彼女桑。七月鳴鵙，八月載績。載玄載黃，我朱孔陽，為公子裳。

四月秀葽，五月鳴蜩。八月其穫，十月隕蘀。一之日于貉，取彼狐貍，為公子裘。二之日其同，載纘武功。言私其豵，獻豜于公。

五月斯螽動股，六月莎雞振羽。七月在野，八月在宇，九月在戶，十月蟋蟀入我牀下。穹窒熏鼠，塞向墐戶。嗟我婦子，曰為改歲，入此室處。

六月食鬱及薁，七月亨葵及菽，八月剝棗。十月穫稻，為此春酒，以介眉壽。七月食瓜，八月斷壺，九月叔苴。采荼薪樗，食我農夫。

九月築場圃，十月納禾稼。黍稷重穋，禾麻菽麥。嗟我農夫！我稼既同，上入執宮功。晝爾于茅，宵爾索綯，亟其乘屋，其始播百穀。

二之日鑿冰沖沖，三之日納于凌陰，四之日其蚤，獻羔祭韭。九月肅霜，十月滌場。朋酒斯饗，曰殺羔羊。躋彼公堂，稱彼兕觥，萬壽無疆！

**七月八章，章十一句。

. 鴟鴞

**序：《鴟鴞》，周公救亂也。成王未知周公之志，公乃為詩以遺王，名之曰鴟鴞焉。

鴟鴞鴟鴞！既取我子，無毀我室。恩斯勤斯，鬻子之閔斯。

迨天之未陰雨，徹彼桑土，綢繆牖戶。今女下民，或敢侮予。

予手拮据，予所捋荼，予所蓄租，予口卒瘏，曰予未有室家。

予羽譙譙，予尾翛翛，予室翹翹。風雨所漂搖，予維音嘵嘵。

**鴟鴞四章，章五句。

. 東山

**序：《東山》，周公東征也。周公東征，三年而歸，勞歸士，大夫美之，故作是詩也。一章言其完也，二章言其思也，三章言其室家之望女也，四章樂男女之得及時也。君子之於人，序其情而閔其勞，所以說也。說以使民，民忘其死，其唯東山乎？

我徂東山，慆慆不歸。我來自東，零雨其濛。我東曰歸，我心西悲。制彼裳衣，勿士行枚。蜎蜎者蠋，烝在桑野。敦彼獨宿，亦在車下。

我徂東山，慆慆不歸。我來自東，零雨其濛。果臝之實，亦施于宇。伊威在室，蠨蛸在戶。町畽鹿場，熠燿宵行。不可畏也，伊可懷也。

我徂東山，慆慆不歸，我來自東，零雨其濛。鸛鳴于垤，婦歎于室。洒埽穹窒，我征聿至。有敦瓜苦，烝在栗薪。自我不見，于今三年。

我徂東山，慆慆不歸。我來自東，零雨其濛。倉庚于飛，熠燿其羽。之子于歸，皇駁其馬。親結其縭，九十其儀。其新孔嘉，其舊如之何？

**東山四章，章十二句。

. 破斧

**序：《破斧》，美周公也。周大夫以惡四國焉。

既破我斧，又缺我斨。周公東征，四國是皇。哀我人斯，亦孔之將。

既破我斧，又缺我錡。周公東征，四國是吪。哀我人斯，亦孔之嘉。

既破我斧，又缺我銶。周公東征，四國是遒。哀我人斯，亦孔之休。

**破斧三章，章六句。

. 伐柯

**序：《伐柯》，美周公也。周大夫刺朝廷之不知也。

伐柯如何？匪斧不克。取妻如何？匪媒不得

伐柯伐柯，其則不遠。我覯之子，籩豆有踐。

**伐柯二章，章四句。

. 九罭

**序：《九罭》，美周公也。周大夫刺朝廷之不知也。

九罭之魚，鱒魴。我覯之子，袞衣繡裳。

鴻飛遵渚，公歸無所，於女信處。

鴻飛遵陸，公歸不復，於女信宿。

是以有袞衣兮，無以我公歸兮，無使我心悲兮。

**九罭四章，一章四句，三章章三句。

. 狼跋

**序：《狼跋》，美周公也。周公攝政，遠則四國流言，近則王不知，周大夫美其不失其聖也。

狼跋其胡，載疐其尾。公孫碩膚，赤舄几几。

狼疐其尾，載跋其胡。公孫碩膚，德音不瑕。

**狼跋二章，章四句。

豳風七篇，二十七章，二百三句

第16卷 小雅-鹿鳴之什***

. 鹿鳴

**序：《鹿鳴》，燕群臣嘉賓也。既飲食之，又實幣帛筐篚，以將其厚意，然後忠臣嘉賓，得盡其心矣。

呦呦鹿鳴，食野之苹。我有嘉賓，鼓瑟吹笙。吹笙鼓簧，承筐是將。人之好我，示我周行。

呦呦鹿鳴，食野之蒿。我有嘉賓，德音孔昭。視民不恌，君子是則是傚。我有旨酒，嘉賓式燕以敖。

呦呦鹿鳴，食野之芩。我有嘉賓，鼓瑟鼓琴。鼓瑟鼓琴，和樂且湛。我有旨酒，以燕樂嘉賓之心。

**鹿鳴三章，章八句。

. 四牡

**序：《四牡》，勞使臣之來也。有功而見知則說矣。

四牡騑騑，周道倭遲，豈不懷歸。王事靡盬，我心傷悲。

四牡騑騑，嘽嘽駱馬，豈不懷歸。王事靡盬，不遑啟處。

翩翩者鵻，載飛載下，集于苞栩。王事靡盬，不遑將父。

翩翩者鵻，載飛載止，集于苞杞。王事靡盬，不遑將母。

駕彼四駱，載驟駸駸，豈不懷歸。是用作歌，將母來諗。

**四牡五章，章五句。

. 皇皇者華

**序：《皇皇者華》，君遣使臣也。送之以禮樂，言遠而有光華也。

皇皇者華，于彼原隰。駪駪征夫，每懷靡及。

我馬維駒，六轡如濡。載馳載驅，周爰咨諏。

我馬維騏，六轡如絲。載馳載驅，周爰咨謀。

我馬維駱，六轡沃若。載馳載驅，周爰咨度。

我馬維駰，六轡既均。載馳載驅，周爰咨詢。

**皇皇者華五章，章四句。

. 常棣

**序：《常棣》，燕兄弟也。閔管、蔡之失道，故作常棣焉。

常棣之華，鄂不韡韡。凡今之人，莫如兄弟。

死喪之威，兄弟孔懷。原隰裒矣，兄弟求矣。

脊令在原，兄弟急難。每有良朋，況也永歎。

兄弟鬩于牆，外禦其務。每有良朋，烝也無戎。

喪亂既平，既安且寧。雖有兄弟，不如友生。

儐爾籩豆，飲酒之飫。兄弟既具，和樂且孺。

妻子好合，如鼓瑟琴。兄弟既翕，和樂且湛。

宜爾室家，樂爾妻帑。是究是圖，亶其然乎！

**常棣八章，章四句。

. 伐木

**序：《伐木》，燕朋友故舊也。自天子至于庶人，未有不須友以成者。親親以睦，友賢不棄，不遺故舊，則民德歸厚矣。

伐木丁丁，鳥鳴嚶嚶。出自幽谷，遷于喬木。嚶其鳴矣，求其友聲。

相彼鳥矣，猶求友聲；矧伊人矣，不求友生。神之聽之，終和且平。

伐木許許，釃酒有藇。既有肥羜，以速諸父。寧適不來，微我弗顧。

於粲洒埽，陳饋八簋。既有肥牡，以速諸舅。寧適不來，微我有咎。

伐木于阪，釃酒有衍。籩豆有踐，兄弟無遠。民之失德，乾餱以愆。

有酒湑我，無酒酤我。坎坎鼓我，蹲蹲舞我。迨我暇矣，飲此湑矣。

**伐木六章，章六句。

. 天保

**序：《天保》，下報上也。君能下下以成其政，臣能歸美以報其上焉。

天保定爾，亦孔之固。俾爾單厚，何福不除？俾爾多益，以莫不庶。

天保定爾，俾爾戩穀。罄無不宜，受天百祿。降爾遐福，維日不足。

天保定爾，以莫不興。如山如阜，如岡如陵，如川之方至，以莫不增。

吉蠲為饎，是用孝享。禴祠烝嘗，于公先王。君曰卜爾萬壽無疆。

神之弔矣，詒爾多福。民之質矣，日用飲食。群黎百姓，徧為爾德。

如月之恒，如日之升，如南山之壽，不騫不崩。如松柏之茂，無不爾或承。

**天保六章，章六句。

. 采薇

**序：《采薇》，遣戍役也。文王之時，西有昆夷之患、北有玁狁之難，以天子之命，命將率，遣戍役，以守衛中國。故歌采薇以遣之，出車以勞還，杕杜以勤歸也。

采薇采薇，薇亦作止。曰歸曰歸，歲亦莫止。靡室靡家，玁狁之故。不遑啟居，玁狁之故。

采薇采薇，薇亦柔止。曰歸曰歸，心亦憂止。憂心烈烈，載飢載渴。我戍未定，靡使歸聘。

采薇采薇，薇亦剛止。曰歸曰歸，歲亦陽止。王事靡盬，不遑啟處。憂心孔疚，我行不來。

彼爾維何？維常之華。彼路斯何？君子之車。戎車既駕，四牡業業。豈敢定居？一月三捷。

駕彼四牡，四牡騤騤。君子所依，小人所腓。四牡翼翼，象弭魚服。豈不曰戒，玁狁孔棘。

昔我往矣，楊柳依依。今我來思，雨雪霏霏。行道遲遲，載渴載饑。我心傷悲，莫知我哀。

**采薇六章，章八句。

. 出車

**序：《出車》，勞還率也。

我出我車，于彼牧矣。自天子所，謂我來矣。召彼僕夫，謂之載矣。王事多難，維其棘矣。

我出我車，于彼郊矣。設此旐矣，建彼旄矣。彼旟旐斯，胡不旆旆？憂心悄悄，僕夫況瘁。

王命南仲，往城于方。出車彭彭，旂旐央央。天子命我，城彼朔方。赫赫南仲，玁狁于襄。

昔我往矣，黍稷方華；今我來思，雨雪載塗。王事多難，不遑啟居。豈不懷歸？畏此簡書。

喓喓草蟲，趯趯阜螽。未見君子，憂心忡忡。既見君子，我心則降。赫赫南仲，薄伐西戎。

春日遲遲，卉木萋萋。倉庚喈喈，采蘩祁祁。執訊獲醜，薄言還歸。赫赫南仲，玁狁于夷。

**出車六章，章八句。

. 杕杜

**序：《杕杜》，勞還役也。

有杕之杜，有睆其實。王事靡盬，繼嗣我日。日月陽止，女心傷止，征夫遑止。

有杕之杜，其葉萋萋。王事靡盬，我心傷悲。卉木萋止，女心悲止，征夫歸止。

陟彼北山，言采其杞。王事靡盬，憂我父母。檀車幝幝，四杜痯痯，征夫不遠。

匪載匪來，憂心孔疚。期逝不至，而多為恤。卜筮偕止，會言近止，征夫邇止。

**杕杜四章，章七句。

. 魚麗

**序：《魚麗》，美萬物盛多能備禮也。文武以天保以上治內，采薇以下治外。始於憂勤，終於逸樂，故美萬物盛多，可以告於神明矣。

魚麗于罶，鱨鯊。君子有酒，旨且多。

魚麗于罶，魴鱧。君子有酒，多且旨。

魚麗于罶，鰋鯉。君子有酒，旨且有。

物其多矣，維其嘉矣。

物其旨矣，維其偕矣。

物其有矣，維其時矣。

**魚麗六章，三章章四句、三章章二句。

鹿名之什十篇，五十五章，三百一十五句

. 注：《南陔》，孝子相戒以養也。《白華》孝子之絜白也。《華黍》時和歲豐，宜黍稷也。有其義而亡其辭。

第17卷 小雅-南有嘉魚之什***

. 南有嘉魚

**序：《南有嘉魚》，樂與賢也。大平之君子至誠，樂與賢者共之也。

南有嘉魚，烝然罩罩。君子有酒，嘉賓式燕以樂。

南有嘉魚，烝然汕汕。君子有酒，嘉賓式燕以衎。

南有樛木，甘瓠纍之。君子有酒，嘉賓式燕綏之。

翩翩者鵻，烝然來思。君子有酒，嘉賓式燕又思。

**南有嘉魚四章，章四句。

. 南山有臺

**序：《南山有臺》，樂得賢也。得賢則能為邦家立太平之基矣。

南山有臺，北山有萊。樂只君子，邦家之基。樂只君子，萬壽無期。

南山有桑，北山有楊。樂只君子，邦家之光。樂只君子，萬壽無疆。

南山有杞，北山有李。樂只君子，民之父母。樂只君子，德音不已。

南山有栲，北山有杻。樂只君子，遐不眉壽。樂只君子，德音是茂。

南山有枸，北山有楰。樂只君子，遐不黃耇。樂只君子，保艾爾後。

**南山有臺五章，章六句。

. 由庚、崇丘、由儀

**序：《由庚》，萬物得由其道也。《崇丘》，萬物得極其高大也。《由儀》，萬物之生，各得其宜也。

［有其義而亡其辭］

. 蓼蕭

**序：《蓼蕭》，澤及四海也。

蓼彼蕭斯，零露湑兮。既見君子，我心寫兮。燕笑語兮，是以有譽處兮。

蓼彼蕭斯，零露瀼瀼。既見君子，為龍為光。其德不爽，壽考不忘。

蓼彼蕭斯，零露泥泥。既見君子，孔燕豈弟。宜兄宜弟，令德壽豈。

蓼彼蕭斯，零露濃濃。既見君子，鞗革忡忡。和鸞雝雝，萬福攸同。

**蓼蕭四章，章六句。

. 湛露

**序：《湛露》，天子燕諸侯也。

湛湛露斯，匪陽不晞。厭厭夜飲，不醉無歸。

湛湛露斯，在彼豐草。厭厭夜飲，在宗載考。

湛湛露斯，在彼杞棘。顯允君子，莫不令德。

其桐其椅，其實離離。豈弟君子，莫不令儀。

**湛露四章，章四句。

. 彤弓

**序：《彤弓》，天子錫有功諸侯也。

彤弓弨兮，受言藏之。我有嘉賓，中心貺之。鐘鼓既設，一朝饗之。

彤弓弨兮，受言載之。我有嘉賓，中心喜之。鐘鼓既設，一朝右之。

彤弓弨兮，受言櫜之。我有嘉賓，中心好之。鐘鼓既設，一朝醻之。

**彤弓三章，章六句。

. 菁菁者莪

**序：《菁菁者莪》，樂育材也。君子能長育人材，則天下喜樂之矣。

菁菁者莪，在彼中阿。既見君子，樂且有儀。

菁菁者莪，在彼中沚。既見君子，我心則喜。

菁菁者莪，在彼中陵。既見君子，錫我百朋。

汎汎楊舟，載沈載浮。既見君子，我心則休。

**菁菁者莪四章，章四句。

. 六月

**序：《六月》，宣王北伐也。《鹿鳴》廢則和樂缺矣，《四牡》廢則君臣缺矣，《皇皇者華》廢則忠信缺矣，《常棣》廢則兄弟缺矣，《伐木》廢則朋友缺矣，《天保》廢則福祿缺矣，《采薇》廢則征伐缺矣，《出車》廢則功力缺矣，《杕杜》廢則師眾缺矣，《魚麗》廢則法度缺矣，《南陔》廢則孝友缺矣，《白華》廢則廉恥缺矣《華黍》廢則蓄積缺矣，《由庚》廢則陰陽失其道理矣。《南有嘉魚》廢則賢者不安、下不得其所矣。《崇丘》廢則萬物不遂矣，《南山有臺》廢則為國之基隊矣，《由儀》廢則萬物失其道理矣，《蓼蕭》廢則恩澤乖矣，《湛露》廢則萬國離矣，《彤弓》廢則諸夏衰矣，《菁菁者莪》廢則無禮儀矣，《小雅》盡廢則四夷交侵，中國微矣。

六月棲棲，戎車既飭。四牡騤騤，載是常服。玁狁孔熾，我是用急。王于出征，以匡王國。

比物四驪，閑之維則。維此六月，既成我服。我服既成，于三十里。王于出征，以佐天子。

四牡脩廣，其大有顒。薄伐玁狁，以奏膚公。有嚴有翼，共武之服。共武之服，以定王國。

玁狁匪茹，整居焦穫。侵鎬及方，至于涇陽。織文鳥章，白旆央央。元戎十乘，以先啟行。

戎車既安，如輊如軒。四牡既佶，既佶且閑。薄伐玁狁，至于大原。文武吉甫，萬邦為憲。

吉甫燕喜，既多受祉。來歸自鎬，我行永久。飲御諸友，炰鼈膾鯉。侯誰在矣，張仲孝友。

**六月六章，章八句。

. 采芑

**序：《采芑》，宣王南征也。

薄言采芑，于彼新田，于此菑畝。方叔涖止，其車三千，師干之試。方叔率止，乘其四騏，四騏翼翼。路車有奭，簟茀魚服，鉤膺鞗革。

薄言采芑，于彼新田，于此中鄉。方叔涖止，其車三千，旂旐央央。方叔率止，約軝錯衡，八鸞瑲瑲。服其命服，朱芾斯皇，有瑲葱珩。

鴆彼飛隼，其飛戾天，亦集爰止。方叔涖止，其車三千，師干之試。方叔率止，鉦人伐鼓，陳師鞠旅。顯允方叔，伐鼓淵淵，振旅闐闐。

蠢爾蠻荊，大邦為讎。方叔元老，克壯其猶。方叔率止，執訊獲醜。戎車嘽嘽，嘽嘽焞焞，如霆如雷。顯允方叔，征伐玁狁，蠻荊來威。

**采芑四章，章十二句。

. 車攻

**序：《車攻》，宣王復古也。宣王能內脩政事，外攘夷狄，復文武之竟土，修車馬、備器械，復會諸侯於東都，因田獵而選車徒焉。

我車既攻，我馬既同。四牡龐龐，駕言徂東。

田車既好，四牡孔阜。東有甫草，駕言行狩。

之子于苗，選徒嚻嚻。建旐設旄，搏獸于敖。

駕彼四牡，四牡奕奕。赤芾金舄，會同有繹。

決拾既佽，弓矢既調。射夫既同，助我舉柴。

四黃既駕，兩驂不猗。不失其馳，舍矢如破。

蕭蕭馬鳴，悠悠旆旌。徒御不驚，大庖不盈。

之子于征，有聞無聲。允矣君子，展也大成。

**車攻八章，章四句。

. 吉日

**序：《吉日》，美宣王田也。能滇微接下，無不自盡，以奉其上焉。

吉日維戊，既伯既禱。田車既好，四牡孔阜。升彼大阜，從其群醜。

吉日庚午，既差我馬。獸之所同，麀鹿麌麌。漆沮之從，天子之所。

瞻彼中原，其祁孔有。儦儦俟俟，或群或友。悉率左右，以燕天子。

既張我弓，既挾我矢。發彼小豝，殪此大兕。以御賓客，且以酌醴。

**吉日四章，章六句。

南有嘉魚之什十篇，四十六章，二百七十二句。

第18卷 小雅-鴻雁之什***

. 鴻鴈

**序：《鴻鴈》，美宣王也。萬民離散，不安其居，而能勞來還定，安集之。至于矜寡，無不得其所焉。

鴻鴈于飛，肅肅其羽。之子于征，劬勞于野。爰及矜人，哀此鰥寡。

鴻鴈于飛，集于中澤。之子于垣，百堵皆作。雖則劬勞，其究安宅。

鴻鴈于飛，哀鳴嗸嗸。維此哲人，謂我劬勞。維彼愚人，謂我宣驕。

**鴻鴈三章，章六句。

. 庭燎

**序：《庭燎》，美宣王也。因以箴之。

夜如何其？夜未央！庭燎之光，君子至止，鸞聲將將。

夜如何其？夜未艾！庭燎晰晰，君子至止，鸞聲噦噦。

夜如何其？夜鄉晨！庭燎有煇，君子至止，言觀其旂。

**庭燎三章，章五句。

. 沔水

**序：《沔水》，規宣王也。

沔彼流水，朝宗于海。鴥彼飛隼，載飛載止。嗟我兄弟，邦人諸友，莫肯念亂，誰無父母？

沔彼流水，其流湯湯。鴥彼飛隼，載飛載揚。念彼不蹟，載起載行，心之憂矣，不可弭忘。

鴥彼飛隼，率彼中陵。民之訛言，寧莫之懲。我友敬矣，讒言其興。

**沔水三章，二章章八句，一章六句。

. 鶴鳴

**序：《鶴鳴》，誨宣王也。

鶴鳴于九皐，聲聞于野。魚潛在淵，或在于渚。樂彼之園，爰有樹檀，其下維蘀。它山之石，可以為錯。

鶴鳴于九皐，聲聞于天。魚在于渚，或潛在淵。樂彼之園，爰有樹檀，其下維穀。它山之石，可以攻玉。

**鶴鳴二章，章九句。

. 祈父

**序：《祈父》，刺宣王也。

祈父，予王之爪牙。胡轉予于恤？靡所止居。

祈父，予王之爪士。胡轉予于恤？靡所厎止。

祈父，亶不聰。胡轉予于恤？有母之尸饔。

**祈父三章，章四句。

. 白駒

**序：《白駒》，大夫刺宣王也。

皎皎白駒，食我場苗；縶之維之，以永今朝。所謂伊人，於焉逍遙。

皎皎白駒，食我場藿；縶之維之，以永今夕。所謂伊人，於焉嘉客。

皎皎白駒，賁然來思。爾公爾侯，逸豫無期。慎爾優游，勉爾遁思。

皎皎白駒，在彼空谷。生芻一束，其人如玉。毋金玉爾音，而有遐心。

**白駒四章，章六句。

. 黃鳥

**序：《黃鳥》，刺宣王也。

黃鳥黃鳥，無集于穀，無啄我粟。此邦之人，不我肯穀。言旋言歸，復我邦族。

黃鳥黃鳥，無集于桑，無啄我粱。此邦之人，不可與明。言旋言歸，復我諸兄。

黃鳥黃鳥，無集于栩，無啄我黍。此邦之人，不可與處。言旋言歸，復我諸父。

**黃鳥三章，章七句。

. 我行其野

**序：《我行其野》，刺宣王也。

我行其野，蔽芾其樗。昏姻之故，言就爾居。爾不我畜，復我邦家。

我行其野，言采其蓫。昏姻之故，言就爾宿。爾不我畜，言歸斯復。

我行其野，言采其葍。不思舊姻，求爾新特。成不以富，亦祇以異。

**我行其野三章，章六句。

. 斯干

**序：《斯干》，宣王考室也。

秩秩斯干，幽幽南山。如竹苞矣，如松茂矣。兄及弟矣，式相好矣，無相猶矣。

似續妣祖，築室百堵，西南其戶。爰居爰處，爰笑爰語。

約之閣閣，椓之橐橐。風雨攸除，鳥鼠攸去，君子攸芋。

如跂斯翼，如矢斯棘，如鳥斯革，如翬斯飛，君子攸躋。

殖殖其庭，有覺其楹。噲噲其正，噦噦其冥，君子攸寧。

下莞上簟，乃安斯寢。乃寢乃興，乃占我夢。吉夢維何？維熊維羆，維虺維蛇。

大人占之：維熊維羆，男子之祥；維虺維蛇，女子之祥。

乃生男子，載寢之牀，載衣之裳，載弄之璋。其泣喤喤，朱芾斯皇，室家君王。

乃生女子，載寢之地，載衣之裼，載弄之瓦。無非無儀，唯酒食是議，無父母詒罹。

**斯干九章，四章章七句，五章章五句。

. 無羊

**序：《無羊》，宣王考牧也。

誰謂爾無羊？三百維群；誰謂爾無牛？九十其犉。爾羊來思，其角濈濈。爾牛來思，其耳濕濕。

或降于阿，或飲于池，或寢或訛。爾牧來思，何蓑何笠，或負其餱。三十維物，爾牲則具。

爾牧來思，以薪以蒸，以雌以雄。爾羊來思，矜矜兢兢，不騫不崩。麾之以肱，畢來既升。

牧人乃夢：眾維魚矣，旐維旟矣。大人占之：眾維魚矣，實維豐年；旐維旟矣，室家溱溱。

**無羊四章，章八句。

鴻鴈之什十篇，三十七章，二百二十三句。

第19卷 小雅-節南山之什***

. 節南山

**序：《節南山》，家父刺幽王也。

節彼南山，維石巖巖。赫赫師尹，民具爾瞻。憂心如惔，不敢戲談。國既卒斬，何用不監。

節彼南山，有實其猗。赫赫師尹，不平謂何。天方薦瘥，喪亂弘多。民言無嘉，憯莫懲嗟。

尹氏大師，維周之氐。秉國之均，四方是維。天子是毗，俾民不迷。不弔昊天，不宜空我師。

弗躬弗親，庶民弗信。弗問弗仕，勿罔君子。式夷式已，無小人殆。瑣瑣姻亞，則無膴仕。

昊天不傭，降此鞠訩。昊天不惠，降此大戾。君子如屆，俾民心闋；君子如夷，惡怒是違。

不弔昊天，亂靡有定。式月斯生，俾民不寧。憂心如酲，誰秉國成？不自為政，卒勞百姓。

駕彼四牡，四牡項領。我瞻四方，蹙蹙靡所騁。

方茂爾惡，相爾矛矣。既夷既懌，如相醻矣。

昊天不平，我王不寧。不懲其心，覆怨其正。

家父作誦，以究王訩。式訛爾心，以畜萬邦。

**節南山十章，六章章八句，四章章四句。

. 正月

**序：《正月》，大夫刺幽王也。

正月繁霜，我心憂傷。民之訛言，亦孔之將。念我獨兮，憂心京京。哀我小心，癙憂以痒。

父母生我，胡俾我瘉？不自我先，不自我後。好言自口，莠言自口。憂心愈愈，是以有侮。

憂心惸惸，念我無祿。民之無辜，并其臣僕。哀我人斯，于何從祿？瞻烏爰止，于誰之屋？

瞻彼中林，侯薪侯蒸。民今方殆，視天夢夢。既克有定，靡人弗勝。有皇上帝，伊誰云憎？

謂山蓋卑，為岡為陵。民之訛言，寧莫之懲。召彼故老，訊之占夢。具曰予聖，誰知烏之雌雄？

謂天蓋高，不敢不局。謂地蓋厚，不敢不蹐。維號斯言，有倫有脊。哀今之人，胡為虺蜴？

瞻彼阪田，有菀其特。天之扤我，如不我克。彼求我則，如不我得。執我仇仇，亦不我力。

心之憂矣，如或結之。今茲之正，胡然厲矣？燎之方揚，寧或滅之？赫赫宗周，褒姒烕之。

終其永懷，又窘陰雨。其車既載，乃棄爾輔。載輸爾載，將伯助予！

無棄爾輔，員于爾輻。屢顧爾僕，不輸爾載。終踰絕險，曾是不意？

魚在于沼，亦匪克樂。潛雖伏矣，亦孔之炤。憂心慘慘，念國之為虐。

彼有旨酒，又有嘉殽。洽比其鄰，昏姻孔云。念我獨兮，憂心慇慇。

佌佌彼有屋，蔌蔌方有穀。民今之無祿，天夭是椓。哿矣富人，哀此惸獨！

**正月十三章，八章章八句 ， 五章章六句。

. 十月之交

**序：《十月之交》，大夫刺幽王也。

十月之交，朔日辛卯。日有食之，亦孔之醜。彼月而微，此日而微。今此下民，亦孔之哀。

日月告凶，不用其行。四國無政，不用其良。彼月而食，則維其常。此日而食，于何不臧。

爗爗震電，不寧不令。百川沸騰，山冢崒崩。高岸為谷，深谷為陵。哀今之人，胡憯莫懲。

皇父卿士，番維司徒。家伯維宰，仲允膳夫。棸子內史，蹶維趣馬。楀維師氏，豔妻煽方處。

抑此皇父，豈曰不時。胡為我作，不即我謀。徹我牆屋，田卒汙萊。曰予不戕，禮則然矣。

皇父孔聖，作都于向。擇三有事，亶侯多藏。不憖遺一老，俾守我王。擇有車馬，以居徂向。

黽勉從事，不敢告勞。無罪無辜，讒口囂囂。下民之孽，匪降自天。噂沓背憎，職競由人。

悠悠我里，亦孔之痗。四方有羨，我獨居憂。民莫不逸，我獨不敢休。天命不徹，我不敢傚我友自逸。

**十月之交八章，章八句。

. 雨無正

**序：《雨無正》，大夫刺幽王也。雨自上下者也，眾多如雨。而非所以為政也。

浩浩昊天，不駿其德。降喪饑饉，斬伐四國。旻天疾威，弗慮弗圖。舍彼有罪，既伏其辜。若此無罪，淪胥以鋪。

周宗既滅，靡所止戾。正大夫離居，莫知我勩。三事大夫，莫肯夙夜。邦君諸侯，莫肯朝夕。庶曰式臧，覆出為惡。

如何昊天？辟言不信。如彼行邁，則靡所臻。凡百君子，各敬爾身。胡不相畏，不畏于天？

戎成不退，飢成不遂。曾我暬御，憯憯日瘁。凡百君子，莫肯用訊。聽言則荅，譖言則退。

哀哉不能言，匪舌是出，維躬是瘁。哿矣能言，巧言如流，俾躬處休。

維曰于仕，孔棘且殆。云不可使，得罪于天子；亦云可使，怨及朋友。

謂爾遷于王都，曰予未有室家。鼠思泣血，無言不疾。昔爾出居，誰從作爾室？

**雨無正七章，二章章十句，二章章八句，三章章六句。

. 小旻

**序：《小旻》，大夫刺幽王也。

旻天疾威，敷于下土。謀猶回遹，何日斯沮。謀臧不從，不臧覆用。我視謀猶，亦孔之卭。

潝潝訿訿，亦孔之哀。謀之其臧，則具是違。謀之不臧，則具是依。我視謀猶，伊于胡底。

我龜既厭，不我告猶。謀夫孔多，是用不集。發言盈庭，誰敢執其咎？如匪行邁謀，是用不得于道。

哀哉為猶，匪先民是程，匪大猶是經，維邇言是聽，維邇言是爭。如彼築室于道謀，是用不潰于成。

國雖靡止，或聖或否。民雖靡膴，或哲或謀，或肅或艾。如彼泉流，無淪胥以敗。

不敢暴虎，不敢馮河。人知其一，莫知其他。戰戰兢兢，如臨深淵，如履薄冰。

**小旻六章，三章章八句，三章章七句。

. 小宛

**序：《小宛》，大夫刺幽王也。

宛彼鳴鳩，翰飛戾天。我心憂傷，念昔先人。明發不寐，有懷二人。

人之齊聖，飲酒溫克。彼昏不知，壹醉日富。各敬爾儀，天命不又。

中原有菽，庶民采之。螟蛉有子，蜾蠃負之。教誨爾子，式穀似之。

題彼脊令，載飛載鳴。我日斯邁，而月斯征。夙興夜寐，無忝爾所生。

交交桑扈，率場啄粟。哀我填寡，宜岸宜獄。握粟出卜，自何能穀？

溫溫恭人，如集于木；惴惴小心，如臨于谷；戰戰兢兢，如履薄冰。

**小宛六章，章六句。

. 小弁

**序：《小弁》，刺幽王也。大子之傅作焉。

弁彼鸒斯，歸飛提提。民莫不穀，我獨于罹。何辜于天，我罪伊何？心之憂矣，云如之何？

踧踧周道，鞫為茂草。我心憂傷，惄焉如擣。假寐永歎，維憂用老。心之憂矣，疢如疾首。

維桑與梓，必恭敬止。靡瞻匪父，靡依匪母。不屬于毛，不離于裏。天之生我，我辰安在？

菀彼柳斯，鳴蜩嘒嘒。有漼者淵，萑葦淠淠。譬彼舟流，不知所屆。心之憂矣，不遑假寐。

鹿斯之奔，維足伎伎。雉之朝雊，尚求其雌。譬彼壞木，疾用無枝。心之憂矣，寧莫之知。

相彼投兔，尚或先之。行有死人，尚或墐之。君子秉心，維其忍之。心之憂矣，涕既隕之。

君子信讒，如或醻之。君子不惠，不舒究之。伐木掎矣，析薪扡矣。舍彼有罪，予之佗矣。

莫高匪山，莫浚匪泉。君子無易由言，耳屬于垣。無逝我梁，無發我笱。我躬不閱，遑恤我後。

**小弁八章，章八句。

. 巧言

**序：《巧言》，刺幽王也。大夫傷於讒，故作是詩也。

悠悠昊天，曰父母且。無罪無辜，亂如此憮。昊天已威，予慎無罪；昊天大憮，予慎無辜。

亂之初生，僭始既涵；亂之又生，君子信讒。君子如怒，亂庶遄沮；君子如祉，亂庶遄已。

君子屢盟，亂是用長；君子信盜，亂是用暴。盜言孔甘，亂是用餤。匪其止共，維王之卭。

奕奕寢廟，君子作之。秩秩大猷，聖人莫之。他人有心，予忖度之。躍躍毚兔，遇犬獲之。

荏染柔木，君子樹之。往來行言，心焉數之。蛇蛇碩言，出自口矣。巧言如簧，顏之厚矣。

彼何人斯，居河之麋。無拳無勇，職為亂階。既微且尰，爾勇伊何？為猶將多，爾居徒幾何？

**巧言六章，章八句。

. 何人斯

**序：《何人斯》，蘇公刺暴公也。暴公為卿士而譖蘇公焉，故蘇公作是詩以絕之。

彼何人斯？其心孔艱。胡逝我梁，不入我門。伊誰云從？誰暴之云。

二人從行，誰為此禍？胡逝我梁，不入唁我。始者不如今，云不我可。

彼何人斯？胡逝我陳。我聞其聲，不見其身。不媿于人，不畏于天。

彼何人斯？其為飄風。胡不自北？胡不自南？胡逝我梁？祇攪我心。

爾之安行，亦不遑舍。爾之亟行，遑脂爾車。壹者之來，云何其盱。

爾還而入，我心易也。還而不入，否難知也。壹者之來，俾我祇也。

伯氏吹壎，仲氏吹篪。及爾如貫，諒不我知。出此三物，以詛爾斯。

為鬼為蜮，則不可得。有靦面目，視人罔極。作此好歌，以極反側。

**何人斯八章，章六句。

. 巷伯

**序：《巷伯》，刺幽王也。寺人傷於讒，故作是詩也。

萋兮斐兮，成是貝錦。彼譖人者，亦已大甚。

哆兮侈兮，成是南箕。彼譖人者，誰適與謀？

緝緝翩翩，謀欲譖人。慎爾言也，謂爾不信。

捷捷幡幡，謀欲譖言。豈不爾受，既其女遷。

驕人好好，勞人草草。蒼天蒼天！視彼驕人，矜此勞人。

彼譖人者，誰適與謀？取彼譖人，投畀豺虎。豺虎不食，投畀有北 。有北不受，投畀有昊。

楊園之道，猗于畝丘。寺人孟子，作為此詩。凡百君子，敬而聽之。

**巷伯七章，四章章四句，一章五句，一章八句，一章六句。

節南山之什，十篇七十九章，五百五十二句

第20卷 小雅-谷風之什***

. 谷風

**序：《谷風》，刺幽王也。天下俗薄，朋友道絕焉。

習習谷風，維風及雨。將恐將懼，維予與女；將安將樂，女轉棄予。

習習谷風，維風及頹。將恐將懼，寘予于懷；將安將樂，棄予如遺。

習習谷風，維山崔嵬。無草不死，無木不萎。忘我大德，思我小怨。

**谷風三章，章六句。

. 蓼莪

**序：《蓼莪》，刺幽王也。民人勞苦，孝子不得終養爾。

蓼蓼者莪，匪莪伊蒿。哀哀父母，生我劬勞。

蓼蓼者莪，匪莪伊蔚。哀哀父母，生我勞瘁。

缾之罄矣，維罍之耻。鮮民之生，不如死之久矣！無父何怙？無母何恃？出則銜恤，入則靡至。

父兮生我，母兮鞠我。拊我畜我，長我育我。顧我復我，出入腹我。欲報之德，昊天罔極！

南山烈烈，飄風發發。民莫不穀，我獨何害？

南山律律，飄風弗弗。民莫不穀，我獨不卒。

**蓼莪六章，四章章四句，二章章八句。

. 大東

**序：《大東》，刺亂也。東國困於役而傷於財，譚大夫作是詩以告病焉。

有饛簋飧，有捄棘匕。周道如砥，其直如矢。君子所履，小人所視。睠言顧之，潸焉出涕。

小東大東，杼柚其空。糾糾葛屨，可以履霜。佻佻公子，行彼周行，既往既來，使我心疚。

有洌氿泉，無浸穫薪。契契寤歎，哀我憚人。薪是穫薪，尚可載也。哀我憚人，亦可息也。

東人之子，職勞不來；西人之子，粲粲衣服；舟人之子，熊羆是裘；私人之子，百僚是試。

或以其酒，不以其漿；鞙鞙佩璲，不以其長。維天有漢，監亦有光。跂彼織女，終日七襄。

雖則七襄，不成報章。睆彼牽牛，不以服箱。東有啟明，西有長庚。有捄天畢，載施之行。

維南有箕，不可以簸揚。維北有斗，不可以挹酒漿。維南有箕，載翕其舌。維北有斗，西柄之揭。

**大東七章，章八句。

. 四月

**序：《四月》，大夫刺幽王也。在位貪殘，下國構禍，怨亂並興焉。

四月維夏，六月徂暑。先祖匪人，胡寧忍予。

秋日淒淒，百卉具腓。亂離瘼矣，爰其適歸。

冬日烈烈，飄風發發。民莫不穀，我獨何害。

山有嘉卉，侯栗侯梅。廢為殘賊，莫知其尤。

相彼泉水，載清載濁。我日構禍，曷云能穀。

滔滔江漢，南國之紀。盡瘁以仕，寧莫我有。

匪鶉匪鳶，翰飛戾天。匪鱣匪鮪，潛逃于淵。

山有蕨薇，隰有杞桋。君子作歌，維以告哀。

**四月八章，章四句。

. 北山

**序：《北山》，大夫刺幽王也。役使不均，己勞於從事，而不得養其父母焉。

陟彼北山，言采其杞。偕偕士子，朝夕從事。王事靡盬，憂我父母。

溥天之下，莫非王土；率土之濱，莫非王臣。大夫不均，我從事獨賢。

四牡彭彭，王事傍傍。嘉我未老，鮮我方將。旅力方剛，經營四方。

或燕燕居息，或盡瘁事國，或息偃在牀，或不已于行。

或不知呌號，或慘慘劬勞，或棲遲偃仰，或王事鞅掌。

或湛樂飲酒，或慘慘畏咎，或出入風議，或靡事不為。

**北山六章，三章章六句，三章章四句。

. 無將大車

**序：《無將大車》，大夫悔將小人也。

無將大車，祇自塵兮。無思百憂，祇自疧兮。

無將大車，維塵冥冥。無思百憂，不出于熲。

無將大車，維塵雍兮。無思百憂，祇自重兮。

**無將大車三章，章四句。

. 小明

**序：《小明》，大夫悔仕於亂世也。

明明上天，照臨下土。我征徂西，至于艽野。二月初吉，載離寒暑。心之憂矣，其毒大苦。念彼共人，涕零如雨。豈不懷歸，畏此罪罟。

昔我往矣，日月方除。曷云其還？歲聿云莫。念我獨兮，我事孔庶。心之憂矣，憚我不暇。念彼共人，睠睠懷顧。豈不懷歸？畏此譴怒。

昔我往矣，日月方奧。曷云其還？政事愈蹙。歲聿云莫，采蕭穫菽。心之憂矣，自詒伊戚。念彼共人，興言出宿。豈不懷歸？畏此反覆。

嗟爾君子，無恒安處。靖共爾位，正直是與。神之聽之，式穀以女。

嗟爾君子，無恒安息。靖共爾位，好是正直。神之聽之，介爾景福。

**小明五章，三章章十二句，二章章六句。

. 鼓鍾

**序：《鼓鍾》，刺幽王也。

鼓鍾將將，淮水湯湯，憂心且傷。淑人君子，懷允不忘。

鼓鍾喈喈，淮水湝湝，憂心且悲。淑人君子，其德不回。

鼓鍾伐鼛，淮有三洲，憂心且妯。淑人君子，其德不猶。

鼓鍾欽欽，鼓瑟鼓琴，笙磬同音。以雅以南，以籥不僭。

**鼓鍾四章，章五句。

. 楚茨

**序：《楚茨》，刺幽王也。政煩賦重，田萊多荒；饑饉降喪，民卒流亡，祭祀不饗，故君子思古焉。

楚楚者茨，言抽其棘。自昔何為？我藝黍稷。我黍與與，我稷翼翼。我倉既盈，我庾維億。以為酒食，以享以祀。以妥以侑，以介景福。

濟濟蹌蹌，絜爾牛羊，以往烝嘗。或剝或亨，或肆或將。祝祭于祊，祀事孔明，先祖是皇，神保是饗。孝孫有慶，報以介福，萬壽無疆。

執爨踖踖，為俎孔碩，或燔或炙。君婦莫莫，為豆孔庶，為賓為客。獻醻交錯，禮儀卒度，笑語卒獲。神保是格，報以介福，萬壽攸酢。

我孔熯矣，式禮莫愆。工祝致告，徂賚孝孫。苾芬孝祀，神嗜飲食，卜爾百福，如幾如式，既齊既稷，既匡既勑。永錫爾極，時萬時億。

禮儀既備，鍾鼓既戒。孝孫徂位，工祝致告。神具醉止，皇尸載起。鼓鍾送尸，神保聿歸。諸宰君婦，廢徹不遲。諸父兄弟，備言燕私。

樂具入奏，以綏後祿。爾殽既將，莫怨具慶。既醉既飽，小大稽首。神嗜飲食，使君壽考。孔惠孔時，維其盡之。子子孫孫，勿替引之。

**楚茨六章，章十二句。

. 信南山

**序：《信南山》，刺幽王也。不能脩成王之業，疆理天下，以奉禹功，故君子思古焉。

信彼南山，維禹甸之。畇畇原隰，曾孫田之。我疆我理，南東其畝。

上天同雲，雨雪雰雰。益之以霢霂，既優既渥，既霑既足，生我百穀。

疆埸翼翼，黍稷彧彧。曾孫之穡，以為酒食。畀我尸賓，壽考萬年。

中田有廬，疆埸有瓜。是剝是菹，獻之皇祖。曾孫壽考，受天之祜。

祭以清酒，從以騂牡，享于祖考。執其鸞刀，以啟其毛，取其血膋。

是烝是享，苾苾芬芬，祀事孔明。先祖是皇，報以介福，萬壽無疆。

**信南山六章，章六句。

谷風之什，十篇五十四章，三百五十六句

第21卷 小雅-甫田之什***

. 甫田

**序：《甫田》，刺幽王也。君子傷今而思古焉。

倬彼甫田，歲取十千。我取其陳，食我農人。自古有年。今適南畝，或耘或耔，黍稷薿薿。攸介攸止，烝我髦士。

以我齊明，與我犧羊，以社以方。我田既臧，農夫之慶。琴瑟擊鼓，以御田祖，以祈甘雨，以介我稷黍，以穀我士女。

曾孫來止，以其婦子，饁彼南畝，田畯至喜。攘其左右，嘗其旨否。禾易長畝，終善且有。曾孫不怒，農夫克敏。

曾孫之稼，如茨如梁；曾孫之庾，如坻如京。乃求千斯倉，乃求萬斯箱。黍稷稻粱，農夫之慶。報以介福，萬壽無疆。

**甫田四章，章十句。

. 大田

**序：《大田》，刺幽王也。言矜寡不能自存焉。

大田多稼，既種既戒，既備乃事。以我覃耜，俶載南畝，播厥百穀，既庭且碩，曾孫是若。

既方既皁，既堅既好，不稂不莠。去其螟螣，及其蟊賊，無害我田稺。田祖有神，秉畀炎火。

有渰萋萋，興雨祈祈，雨我公田，遂及我私。彼有不穫稺，此有不斂穧；彼有遺秉，此有滯穗，伊寡婦之利。

曾孫來止，以其婦子，饁彼南畝，田畯至喜。來方禋祀，以其騂黑，與其黍稷。以享以祀，以介景福。

**大田四章，二章章八句，二章章九句。

. 瞻彼洛矣

**序：《瞻彼洛矣》，刺幽王也。思古明王，能爵命諸侯，賞善罰惡焉。

瞻彼洛矣，維水泱泱。君子至止，福祿如茨。韎韐有奭，以作六師。

瞻彼洛矣，維水泱泱。君子至止，鞞琫有珌。君子萬年，保其家室。

瞻彼洛矣，維水泱泱。君子至止，福祿既同。君子萬年，保其家邦。

**瞻彼洛矣三章，章六句。

. 裳裳者華

**序：《裳裳者華》，刺幽王也。古之仕者世祿，小人在位，則讒諂並進，棄賢者之類，絕功臣之世焉。

裳裳者華，其葉湑兮。我覯之子，我心寫兮。我心寫兮，是以有譽處兮。

裳裳者華，芸其黃矣。我覯之子，維其有章矣。維其有章矣，是以有慶矣。

裳裳者華，或黃或白。我覯之子，乘其四駱。乘其四駱，六轡沃若。

左之左之，君子宜之。右之右之，君子有之。維其有之，是以似之。

**裳裳者華四章，章六句。

. 桑扈

序**：《桑扈》，刺幽王也。君臣上下動無禮文焉。

交交桑扈，有鶯其羽。君子樂胥，受天之祜。

交交桑扈，有鶯其領。君子樂胥，萬邦之屏。

之屏之翰，百辟為憲。不戢不難，受福不那。

兕觥其觩，旨酒思柔。彼交匪敖，萬福來求。

**桑扈四章，章四句。

. 鴛鴦

**序：《鴛鴦》，刺幽王也。思古明王，交於萬物有道，自奉養有節焉。

鴛鴦于飛，畢之羅之。君子萬年，福祿宜之。

鴛鴦在梁，戢其左翼。君子萬年，宜其遐福。

乘馬在廄，摧之秣之。君子萬年，福祿艾之。

乘馬在廄，秣之摧之。君子萬年，福祿綏之。

**鴛鴦四章，章四句。

. 頍弁

**序：《頍弁》，諸公刺幽王也。暴戾無親，不能宴樂同姓，親睦九族，孤危將亡，故作是詩也。

有頍者弁，實維伊何？爾酒既旨，爾殽既嘉。豈伊異人，兄弟匪他。蔦與女蘿，施于松柏。未見君子，憂心弈弈；既見君子，庶幾說懌。

有頍者弁，實維何期？爾酒既旨，爾殽既時。豈伊異人，兄弟具來。蔦與女蘿，施于松上。未見君子，憂心怲怲；既見君子，庶幾有臧。

有頍者弁，實維在首。爾酒既旨，爾殽既阜。豈伊異人，兄弟甥舅。如彼雨雪，先集維霰。死喪無日，無幾相見。樂酒今夕，君子維宴。

**頍弁三章，章十二句。

. 車舝

**序：《車舝》，大夫刺幽王也。褒姒嫉妬，無道竝進，讒巧敗國，德澤不加於民。周人思得賢女以配君子，故作是詩也。

間關車之舝兮，思孌季女逝兮。匪飢匪渴，德音來括。雖無好友，式燕且喜。

依彼平林，有集維鷮。辰彼碩女，令德來教。式燕且譽，好爾無射。

雖無旨酒，式飲庶幾；雖無嘉殽，式食庶幾；雖無德與女，式歌且舞。

陟彼高岡，析其柞薪；析其柞薪，其葉湑兮。鮮我覯爾，我心寫兮。

高山仰止，景行行止。四牡騑騑，六轡如琴。覯爾新昏，以慰我心。

**車舝五章，章六句。

. 青蠅

**序：《青蠅》，大夫刺幽王也。

營營青蠅，止于樊。豈弟君子，無信讒言。

營營青蠅，止于棘。讒人罔極，交亂四國。

營營青蠅，止于榛。讒人罔極，構我二人。

**青蠅三章，章四句。

. 賓之初筵

**序：《賓之初筵》，衛武公刺時也。幽王荒廢，媟近小人，飲酒無度，天下化之。君臣上下，沈湎淫液，武公既入而作是詩也。

賓之初筵，左右秩秩。籩豆有楚，殽核維旅。酒既和旨，飲酒孔偕。鍾鼓既設，舉醻逸逸。大侯既抗，弓矢斯張。射夫既同，獻爾發功。發彼有的，以祈爾爵。

籥舞笙鼓，樂既和奏。烝衎烈祖，以洽百禮。百禮既至，有壬有林。錫爾純嘏，子孫其湛。其湛曰樂，各奏爾能。賓載手仇，室人入又。酌彼康爵，以奏爾時。

賓之初筵，溫溫其恭。其未醉止，威儀反反。曰既醉止，威儀幡幡。舍其坐遷，屢舞僊僊。其未醉止，威儀抑抑。曰既醉止，威儀怭怭。是曰既醉，不知其秩。

賓既醉止，載號載呶。亂我籩豆，屢舞僛僛。是曰既醉，不知其郵；側弁之俄，屢舞傞傞。既醉而出，竝受其福；醉而不出，是謂伐德。飲酒孔嘉，維其令儀。

凡此飲酒，或醉或否。既立之監，或佐之史。彼醉不臧，不醉反耻。式勿從謂，無俾大怠。匪言勿言，匪由勿語。由醉之言，俾出童羖。三爵不識．矧敢多又。

**賓之初筵五章，章十四句。

甫田之什十篇，三十九章，二百九十六句。

第22卷 小雅-魚藻之什***

. 魚藻

**

魚在在藻，有頒其首。王在在鎬，豈樂飲酒。

魚在在藻，有莘其尾。王在在鎬，飲酒樂豈。

魚在在藻，依于其蒲。王在在鎬，有那其居。

**魚藻三章，章四句。

. 采菽

**序：《采菽》，刺幽王也。侮慢諸侯，諸侯來朝，不能錫命以禮數，徵會之而無信義，君子見微而思古焉。

采菽采菽，筐之筥之。君子來朝，何錫予之？雖無予之，路車乘馬。又何予之，玄袞及黼。

觱沸檻泉，言采其芹。君子來朝，言觀其旂。其旂淠淠，鸞聲嘒嘒。載驂載駟，君子所屆。

赤芾在股，邪幅在下。彼交匪紓，天子所予。樂只君子，天子命之。樂只君子，福祿申之。

維柞之枝，其葉蓬蓬。樂只君子，殿天子之邦。樂只君子，萬福攸同。平平左右，亦是率從。

汎汎楊舟，紼纚維之。樂只君子，天子葵之。樂只君子，福祿膍之。優哉游哉，亦是戾矣。

**采菽五章，章八句。

. 角弓

**序：《角弓》，父兄刺幽王也。不親九族而好讒佞，骨肉相怨，故作是詩也。

騂騂角弓，翩其反矣。兄弟昏姻，無胥遠矣。

爾之遠矣，民胥然矣。爾之教矣，民胥傚矣。

此令兄弟，綽綽有裕。不令兄弟，交相為瘉。

民之無良，相怨一方，受爵不讓，至于己斯亡。

老馬反為駒，不顧其後。如食宜饇，如酌孔取。

毋教猱升木，如塗塗附。君子有徽猷，小人與屬。

雨雪瀌瀌，見晛曰消。莫肯下遺，式居婁驕。

雨雪浮浮，見睍曰流。如蠻如髦，我是用憂。

**角弓八章，章四句。

. 菀柳

**序：《菀柳》，刺幽王也。暴虐無親而刑罰不中，諸侯皆不欲朝，言王者之不可朝事也。

有菀者柳，不尚息焉。上帝甚蹈，無自暱焉。俾予靖之，後予極焉。

有菀者柳，不尚愒焉。上帝甚蹈，無自瘵焉。俾予靜之，後予邁焉。

有鳥高飛，亦傅于天。彼人之心，于何其臻？曷予靖之，居以凶矜。

**菀柳三章，章六句。

. 都人士

**序：《都人士》，周人刺衣服無常也。古者長民，衣服不貳，從容有常，以齊其民，則民德歸壹，傷今不復見古人也。

彼都人士，狐裘黃黃。其容不改，出言有章。行歸于周，萬民所望。

彼都人士，臺笠緇撮。彼君子女，綢直如髮。我不見兮，我心不說。

彼都人士，充耳琇實。彼君子女，謂之尹吉。我不見兮，我心苑結。

彼都人士，垂帶而厲。彼君子女，卷髮如蠆。我不見兮，言從之邁。

匪伊垂之，帶則有餘。匪伊卷之，髮則有旟。我不見兮，云何盱矣。

**都人士五章，章六句。

. 采綠

**：《采綠》，刺怨曠也。幽王之時多怨曠者也。

終朝采綠，不盈一匊。予髮曲局，薄言歸沐。

終朝采藍，不盈一襜。五日為期，六日不詹。

之子于狩，言韔其弓。之子于釣，言綸之繩。

其釣維何？維魴及鱮。維魴及鱮，薄言觀者。

**采綠四章，章四句。

. 黍苗

**序：《黍苗》，刺幽王也。不能膏潤天下，卿士不能行召伯之職焉。

芃芃黍苗，陰雨膏之。悠悠南行，召伯勞之。

我任我輦，我車我牛。我行既集，蓋云歸哉。

我徒我御，我師我旅。我行既集，蓋云歸處。

肅肅謝功，召伯營之。烈烈征師，召伯成之。

原隰既平，泉流既清。召伯有成，王心則寧。

**黍苗五章，章四句。

. 隰桑

**序：《隰桑》，刺幽王也。小人在位，君子在野，思見君子，盡心以事之。

隰桑有阿，其葉有難。既見君子，其樂如何？

隰桑有阿，其葉有沃。既見君子，云何不樂？

隰桑有阿，其葉有幽。既見君子，德音孔膠。

心乎愛矣，遐不謂矣，中心藏之，何日忘之。

**隰桑四章，章四句。

. 白華

**序：《白華》，周人刺幽后也。幽王取申女以為后，又得褒姒而黜申后，故下國化之，以妾為妻，以孽代宗，而王弗能治，周人為之作是詩也。

白華菅兮，白茅束兮。之子之遠，俾我獨兮。

英英白雲，露彼菅茅。天步艱難，之子不猶。

滮池北流，浸彼稻田。嘯歌傷懷，念彼碩人。

樵彼桑薪，卬烘于煁。維彼碩人，實勞我心。

鼓鍾于宮，聲聞于外。念子懆懆，視我邁邁。

有鶖在梁，有鶴在林。維彼碩人，實勞我心。

鴛鴦在梁，戢其左翼。之子無良，二三其德。

有扁斯石，履之卑兮。之子之遠，俾我疧兮。

**白華八章，章四句。

. 緜蠻

**序：《緜蠻》，微臣刺亂也。大臣不用仁心，遺忘微賤，不肯飲食教載之，故作是詩也。

緜蠻黃鳥，止于丘阿。道之云遠，我勞如何。飲之食之，教之誨之。命彼後車，謂之載之。

緜蠻黃鳥，止于丘隅。豈敢憚行，畏不能趨。飲之食之，教之誨之。命彼後車，謂之載之。

緜蠻黃鳥，止于丘側。豈敢憚行，畏不能極。飲之食之，教之誨之。命彼後車，謂之載之。

**緜蠻三章，章八句。

. 瓠葉

**序：《瓠葉》，大夫刺幽王也。上棄禮而不能行，雖有牲牢饔餼，不肯用也。故思古之人，不以微薄廢禮焉。

幡幡瓠葉，采之亨之。君子有酒，酌言嘗之。

有兔斯首，炮之燔之。君子有酒，酌言獻之。

有兔斯首，燔之炙之。君子有酒，酌言酢之。

有兔斯首，燔之炮之。君子有酒，酌言醻之。

**瓠葉四章，章四句。

. 漸漸之石

**序：《漸漸之石》，下國刺幽王也。戎狄叛之，荊舒不至，乃命將率東征，役久病於外，故作是詩也。

漸漸之石，維其高矣。山川悠遠，維其勞矣。武人東征，不皇朝矣。

漸漸之石，維其卒矣。山川悠遠，曷其沒矣。武人東征，不皇出矣。

有豕白蹢，烝涉波矣。月離于畢，俾滂沱矣。武人東征，不皇他矣。

**漸漸之石三章，章六句。

. 苕之華

**序：《苕之華》，大夫閔時也。幽王之時，西戎東夷，交侵中國，師旅並起，因之以饑饉。君子閔周室之將亡，傷己逢之，故作是詩也。

苕之華，芸其黃矣。心之憂矣，維其傷矣。

苕之華，其葉青青。知我如此，不如無生。

牂羊墳首，三星在罶，人可以食，鮮可以飽。

**苕之華三章，章四句。

. 何草不黃

**序：《何草不黃》，下國刺幽王也。四夷交侵中國，背叛用兵不息，視民如禽獸。君子憂之，故作是詩也。

何草不黃，何日不行。何人不將，經營四方。

何草不玄，何人不矜。哀我征夫，獨為匪民。

匪兕匪虎，率彼曠野。哀我征夫，朝夕不暇。

有芃者狐，率彼幽草。有棧之車，行彼周道。

**何草不黃四章，章四句。

魚藻之什十四篇，六十二章，三百二句。

第23卷 大雅-文王之什***

. 文王

**序：《文王》，文王受命作周也。

文王在上，於昭于天，周雖舊邦，其命維新。有周不顯，帝命不時，文王陟降，在帝左右。

亹亹文王，令聞不已，陳錫哉周，侯文王孫子。文王孫子，本支百世，凡周之士，不顯亦世。

世之不顯，厥猶翼翼，思皇多士，生此王國。王國克生，維周之楨，濟濟多士，文王以寧。

穆穆文王，於緝熙敬止，假哉天命，有商孫子。商之孫子，其麗不億，上帝既命，侯于周服。

侯服于周，天命靡常，殷士膚敏，祼將于京。厥作祼將，常服黼冔，王之藎臣，無念爾祖。

無念爾祖，聿脩厥德，永言配命，自求多福。殷之未喪師，克配上帝，宜鑒于殷，駿命不易。

命之不易，無遏爾躬，宣昭義問，有虞殷自天。上天之載，無聲無臭，儀刑文王，萬邦作孚。

**文王七章章八句

. 大明

**序：《大明》，文王有明德，故天復命武王也。

明明在下，赫赫在上，天難忱斯，不易維王。天位殷適，使不挾四方。

摯仲氏任，自彼殷商，來嫁于周，曰嬪于京。乃及王季，維德之行。

大任有身，生此文王。維此文王，小心翼翼，昭事上帝，聿懷多福。厥德不回，以受方國。

天監在下，有命既集，文王初載，天作之合。在洽之陽，在渭之涘。

文王嘉止，大邦有子。大邦有子，俔天之妹，文定厥祥，親迎于渭。造舟為梁，不顯其光。

有命自天，命此文王，于周于京，纘女維莘。長子維行，篤生武王，保右命爾，燮伐大商。

殷商之旅，其會如林，矢于牧野，維予侯興。上帝臨女，無貳爾心。

牧野洋洋，檀車煌煌，駟騵彭彭，維師尚父。時維鷹揚，涼彼武王，肆伐大商，會朝清明。

**大明八章，四章章六句，四章章八句

. 緜

**序：《緜》，文王之興，本由太王也。

緜緜瓜瓞，民之初生，自土沮漆。古公亶父，陶復陶穴，未有家室。

古公亶父，來朝走馬，率西水滸，至于岐下。爰及姜女，聿來胥宇。

周原膴膴，堇荼如飴，爰始爰謀，爰契我龜。曰止曰時，築室于茲。

迺慰迺止，迺左迺右，迺疆迺理，迺宣迺畝。自西徂東，周爰執事。

乃召司空，乃召司徒，俾立室家。其繩則直，縮版以載，作廟翼翼。

捄之陾陾，度之薨薨，築之登登，削屢馮馮。百堵皆興，鼛鼓弗勝。

迺立皐門，皐門有伉，迺立應門，應門將將。迺立冢土，戎醜攸行。

肆不殄厥慍，亦不隕厥問，柞棫拔矣，行道兌矣。混夷駾矣，維其喙矣。

虞芮質厥成，文王蹶厥生。予曰有疏附，予曰有先後，予曰有奔奏，予曰有禦侮。

**緜九章章六句

. 棫樸

**序：《棫樸》，文王能官人也。

芃芃棫樸，薪之槱之，濟濟辟王，左右趣之。

濟濟辟王，左右奉璋，奉璋峩峩，髦士攸宜。

淠彼涇舟，烝徒楫之，周王于邁，六師及之。

倬彼雲漢，為章于天，周王壽考，遐不作人。

追琢其章，金玉其相，勉勉我王，綱紀四方。

**棫樸五章章四句

. 旱麓

**序：《旱麓》，受祖也，周之先祖，世脩后稷公劉之業，大王王季，申以百福干祿焉。

瞻彼旱麓，榛楛濟濟，豈弟君子，干祿豈弟。

瑟彼玉瓚，黃流在中，豈弟君子，福祿攸降。

鳶飛戾天，魚躍于淵，豈弟君子，遐不作人。

清酒既載，騂牡既備，以享以祀，以介景福。

瑟彼柞棫，民所燎矣，豈弟君子，神所勞矣。

莫莫葛藟，施于條枚，豈弟君子，求福不回。

**旱麓六章章四句

. 思齊

**序：《思齊》，文王所以聖也。

思齊大任，文王之母，思媚周姜，京室之婦。大姒嗣徽音，則百斯男。

惠于宗公，神罔時怨，神罔時恫。刑于寡妻，至于兄弟，以御于家邦。

雝雝在宮，肅肅在廟，不顯亦臨，無射亦保。肆戎疾不殄，烈假不瑕。

不聞亦式，不諫亦入。肆成人有德，小子有造。古之人無斁，譽髦斯士。

**思齊四章章六句，故言五章章六句，三章章四句。

. 皇矣

**序：《皇矣》，美周也，天監代殷，莫若周，周世世脩德，莫若文王。

皇矣上帝，臨下有赫，監觀四方，求民之莫。維此二國，其政不獲，維彼四國，爰究爰度。上帝耆之，憎其式廓，乃眷西顧，此維與宅。

作之屏之，其菑其翳，脩之平之，其灌其栵。啟之辟之，其檉其椐，攘之剔之，其棪其柘。帝遷明德，串夷載路，天立厥配，受命既固。

帝省其山，柞棫斯拔，松栢斯兌，帝作邦作對。自大伯王季，維此王季。因心則友，則友其兄。則篤其慶，載錫之光。受祿無喪，奄有四方。

維此王季，帝度其心。貊其德音，其德克明。克明克類，克長克君。王此大邦，克順克比。比于文王，其德靡悔。既受帝祉，施于孫子。

帝謂文王，無然畔援。無然歆羨，誕先登于岸。密人不恭，敢距大邦。侵阮徂共，王赫斯怒。爰整其旅，以按徂旅。以篤于周祜，以對于天下。

依其在京，侵自阮疆，陟我高岡，無矢我陵。我陵我阿，無飲我泉，我泉我池，度其鮮原。居岐之陽，在渭之將，萬邦之方，下民之王。

帝謂文王，予懷明德，不大聲以色，不長夏以革。不識不知，順帝之則，帝謂文王，詢爾仇方。同爾兄弟，以爾鉤援，與爾臨衝，以伐崇墉。

臨衝閑閑，崇墉言言，執訊連連，攸馘安安。是類是禡，是致是附，四方以無侮，臨衝茀茀。崇墉仡仡，是伐是肆，是絕是忽，四方以無拂。

**皇矣八章章十二句

. 靈臺

**序：《靈臺》，民始附也，文王受命，而民樂其有靈德，以及鳥獸昆蟲焉。

經始靈臺，經之營之，庶民攻之，不日成之。

經始勿亟，庶民子來，王在靈囿，麀鹿攸伏。

麀鹿濯濯，白鳥翯翯，王在靈沼，於牣魚躍。

虡業維樅，賁鼓維鏞，於論鼓鐘，於樂辟廱。

於論鼓鐘，於樂辟廱，鼉鼓逢逢，矇瞍奏公。

**靈臺五章章四句

. 下武

**序：《下武》，繼文也，武王有聖德，復受天命，能昭先人之功焉。

下武維周，世有哲王，三后在天，王配于京。

王配于京，世德作求，永言配命，成王之孚。

成王之孚，下土之式，永言孝思，孝思維則。

媚茲一人，應侯順德，永言孝思，昭哉嗣服。

昭茲來許，繩其祖武，于萬斯年，受天之祜。

受天之祜，四方來賀，于萬斯年，不遐有佐。

**下武六章章四句

. 文王有聲

**序：《文王有聲》，繼伐也，武王能廣文王之聲，卒其伐功也。

文王有聲，遹駿有聲，遹求厥寧，遹觀厥成，文王烝哉。

文王受命，有此武功，既伐于崇，作邑于豐，文王烝哉。

築城伊淢，作豐伊匹，匪棘其欲，遹追來孝，王后烝哉。

王公伊濯，維豐之垣，四方攸同，王后維翰，王后烝哉。

豐水東注，維禹之績，四方攸同，皇王維辟，皇王烝哉。

鎬京辟廱，自西自東，自南自北，無思不服，皇王烝哉。

考卜維王，宅是鎬京，維龜正之，武王成之，武王烝哉。

豐水有芑，武王豈不仕，詒厥孫謀，以燕翼子，武王烝哉。

**文王有聲八章章五句

文王之什十篇，六十六章，四百一十四句

第24卷 大雅-生民之什***

. 生民

**序：《生民》，尊祖也，后稷生於姜嫄，文武之功，起於后稷，故推以配天焉。

厥初生民，時維姜嫄，生民如何，克禋克祀，以弗無子。履帝武敏歆，攸介攸止，載震載夙，載生載育，時維后稷。

誕彌厥月，先生如達，不坼不副，無菑無害。以赫厥靈，上帝不寧，不康禋祀，居然生子。

誕寘之隘巷，牛羊腓字之，誕寘之平林，會伐平林。誕寘之寒冰，鳥覆翼之，鳥乃去矣，后稷呱矣。

實覃實訏，厥聲載路。誕實匍匐，克岐克嶷，以就口食，蓺之荏菽。荏菽旆旆，禾役穟穟，麻麥幪幪，瓜瓞唪唪。

誕后稷之穡，有相之道，茀厥豐草，種之黃茂。實方實苞，實種實褎，實發實秀，實堅實好。實穎實栗，即有邰家室。

誕降嘉種，維秬維秠，維穈維芑，恒之秬秠，是穫是畝，恒之穈芑，是任是負，以歸肇祀。

誕我祀如何，或舂或揄，或簸或蹂，釋之叟叟。烝之浮浮，載謀載惟，取蕭祭脂，取羝以軷。載燔載烈，以興嗣歲。

卬盛于豆，于豆于登，其香始升，上帝居歆。胡臭亶時，后稷肇祀，庶無罪悔，以迄于今。

**生民八章，四章章十句，四章章八句

. 行葦

**序：《行葦》，忠厚也，周家忠厚，仁及草木，故能內睦九族，外尊事黃耇，養老乞言，以成其福祿焉。

敦彼行葦，牛羊勿踐履，方苞方體，維葉泥泥。

戚戚兄弟，莫遠具爾，或肆之筵，或授之几。

肆筵設席，授几有緝御，或獻或酢，洗爵奠斝。

醓醢以薦，或燔或炙，嘉殽脾臄，或歌或咢。

敦弓既堅，四鍭既鈞，舍矢既均，序賓以賢。

敦弓既句，既挾四鍭，四鍭如樹，序賓以不侮。

曾孫維主，酒醴維醹，酌以大斗，以祈黃耇。

黃耇台背，以引以翼，壽考維祺，以介景福。

**行葦八章，章四句。故言七章，二章章六句，五章章四句。

. 既醉

**序：《既醉》，大平也，醉酒飽德，人有士君子之行焉。

既醉以酒，既飽以德，君子萬年，介爾景福。

既醉以酒，爾殽既將，君子萬年，介爾昭明。

昭明有融，高朗令終，令終有俶，公尸嘉告。

其告維何，籩豆靜嘉，朋友攸攝，攝以威儀。

威儀孔時，君子有孝子，孝子不匱，永錫爾類。

其類維何，室家之壼，君子萬年，永錫祚胤。

其胤維何，天被爾祿，君子萬年，景命有僕。

其僕維何，釐爾女士，釐爾女士，從以孫子。

**既醉八章，章四句。

. 鳧鷖

**序：《鳧鷖》，守成也，太平之君子，能持盈守成，神祇祖考安樂之也。

鳧鷖在涇，公尸來燕來寧，爾酒既清，爾殽既馨。公尸燕飲，福祿來成。

鳧鷖在沙，公尸來燕來宜，爾酒既多，爾殽既嘉。公尸燕飲，福祿來為。

鳧鷖在渚，公尸來燕來處，爾酒既湑，爾殽伊脯。公尸燕飲，福祿來下。

鳧鷖在潀，公尸來燕來宗，既燕于宗，福祿攸降。公尸燕飲，福祿來崇。

鳧鷖在亹，公尸來止熏熏，旨酒欣欣，燔炙芬芬。公尸燕飲，無有後艱。

**鳧鷖五章，章六句

. 假樂

**序：《假樂》，嘉成王也。

假樂君子，顯顯令德，宜民宜人，受祿于天。保右命之，自天申之 。

干祿百福，子孫千億。穆穆皇皇，宜君宜王。不愆不忘，率由舊章。

威儀抑抑，德音秩秩，無怨無惡，率由群匹。受福無疆，四方之綱。

之綱之紀，燕及朋友。百辟卿士，媚于天子。不解于位，民之攸塈。

**假樂四章，章六句。

. 公劉

**序：《公劉》，召康公戒成王也，成王將涖政，戒以民事，美公劉之厚於民，而獻是詩也。

篤公劉，匪居匪康，迺場迺疆，迺積迺倉。迺裹餱糧，于橐于囊，思輯用光，弓矢斯張。干戈戚揚，爰方啟行。

篤公劉，于胥斯原，既庶既繁，既順迺宣。而無永歎，陟則在巘，復降在原。何以舟之，維玉及瑤，鞞琫容刀。

篤公劉，逝彼百泉，瞻彼溥原，迺陟南岡。乃覯于京，京師之野，于時處處，于時廬旅。于時言言，于時語語。

篤公劉，于京斯依，蹌蹌濟濟，俾筵俾几。既登乃依，乃造其曹，執豕于牢，酌之用匏。食之飲之，君之宗之。

篤公劉，既溥既長，既景迺岡，相其陰陽。觀其流泉，其軍三單，度其隰原，徹田為糧。度其夕陽，豳居允荒。

篤公劉，于豳斯館，涉渭為亂，取厲取鍛。止基迺理，爰眾爰有，夾其皇澗，溯其過澗。止旅乃密，芮鞫之即。

**公劉六章，章十句。

. 泂酌

**序：《泂酌》，召康公戒成王也，言皇天親有德，饗有道也。

泂酌彼行潦，挹彼注茲，可以餴饎。豈弟君子，民之父母。

泂酌彼行潦，挹彼注茲，可以濯罍。豈弟君子，民之攸歸。

泂酌彼行潦，挹彼注茲，可以濯溉。豈弟君子，民之攸塈。

**泂酌三章，章五句。

. 卷阿

**序：《卷阿》，召康公戒成王也，言求賢用吉士也。

有卷者阿，飄風自南。豈弟君子，來游來歌，以矢其音。

伴奐爾游矣，優游爾休矣。豈弟君子，俾爾彌爾性，似先公酋矣。

爾土宇昄章，亦孔之厚矣。豈弟君子，俾爾彌爾性，百神爾主矣。

爾受命長矣，茀祿爾康矣。豈弟君子，俾爾彌爾性，純嘏爾常矣。

有馮有翼，有孝有德，以引以翼。豈弟君子，四方為則。

顒顒卬卬，如圭如璋，令聞令望。豈弟君子，四方為綱。

鳳凰于飛，翽翽其羽，亦集爰止。藹藹王多吉士，維君子使，媚于天子。

鳳凰于飛，翽翽其羽，亦傅于天。藹藹王多吉人，維君子命，媚于庶人。

鳳凰鳴矣，于彼高岡，梧桐生矣，于彼朝陽。菶菶萋萋，雝雝喈喈。

君子之車，既庶且多，君子之馬，既閑且馳。矢詩不多，維以遂歌。

**卷阿十章，六章章五句，四章章六句。

. 民勞

**序：《民勞》，召穆公刺厲王也。

民亦勞止，汔可小康，惠此中國，以綏四方。無縱詭隨，以謹無良，式遏寇虐，憯不畏明。柔遠能邇，以定我王。

民亦勞止，汔可小休，惠此中國，以為民逑。無縱詭隨，以謹惛怓，式遏寇虐，無俾民憂。無棄爾勞，以為王休。

民亦勞止，汔可小息，惠此京師，以綏四國。無縱詭隨，以謹罔極，式遏寇虐，無俾作慝。敬慎威儀，以近有德。

民亦勞止，汔可小愒，惠此中國，俾民憂泄。無縱詭隨，以謹醜厲，式遏寇虐，無俾正敗。戎雖小子，而式弘大。

民亦勞止，汔可小安，惠此中國，國無有殘。無縱詭隨，以謹繾綣，式遏寇虐，無俾正反。王欲玉女，是用大諫。

**民勞五章，章十句。

. 板

**序：《板》，凡伯刺厲王也。

上帝板板，下民卒癉，出話不然，為猶不遠。靡聖管管，不實於亶，猶之未遠，是用大諫。

天之方難，無然憲憲，天之方蹶，無然泄泄。辭之輯矣，民之洽矣，辭之懌矣，民之莫矣。

我雖異事，及爾同僚，我即爾謀，聽我囂囂。我言維服，勿以為笑，先民有言，詢于芻蕘。

天之方虐，無然謔謔，老夫灌灌，小子蹻蹻。匪我言耄，爾用憂謔，多將熇熇，不可救藥。

天之方懠，無為夸毗，威儀卒迷，善人載尸。民之方殿屎，則莫我敢葵，喪亂蔑資，曾莫惠我師。

天之牖民，如壎如篪，如璋如圭，如取如攜。攜無曰益，牖民孔易，民之多辟，無自立辟。

价人維藩，大師維垣，大邦維屏，大宗維翰。懷德維寧，宗子維城，無俾城壞，無獨斯畏。

敬天之怒，無敢戲豫，敬天之渝，無敢馳驅。昊天曰明，及爾出王，昊天曰旦，及爾游衍。

**板八章，章八句。

生民之什十篇，六十五章，四百三十三句。

第25卷 大雅-蕩之什***

. 蕩

**序：《蕩》，召穆公傷周室大壞也，厲王無道，天下蕩蕩無綱紀文章，故作是詩也。

蕩蕩上帝，下民之辟。疾威上帝，其命多辟。天生烝民，其命匪諶。靡不有初，鮮克有終。

文王曰咨，咨汝殷商 ，曾是彊禦，曾是掊克，曾是在位，曾是在服 。天降滔德，女興是力。

文王曰咨，咨女殷商 ，而秉義類，彊禦多懟，流言以對，寇攘式內 。侯作侯祝，靡屆靡究。

文王曰咨，咨女殷商 。女炰烋于中國，斂怨以為德。不明爾德，時無背無側 。爾德不明，以無陪無卿。

文王曰咨，咨女殷商 。天不湎爾以酒，不義從式。既愆爾止，靡明靡晦 。式號式呼，俾晝作夜。

文王曰咨，咨女殷商 。如蜩如螗，如沸如羹。小大近喪，人尚乎由行 。內奰于中國，覃及鬼方。

文王曰咨，咨女殷商 。匪上帝不時，殷不用舊。雖無老成人，尚有典刑 。曾是莫聽，大命以傾。

文王曰咨，咨女殷商 。人亦有言，顛沛之揭。枝葉未有害，本實先撥 。殷鑒不遠，在夏后之世。

**蕩八章，章八句。

. 抑

**序：《抑》，衛武公刺厲王，亦以自警也。

抑抑威儀，維德之隅，人亦有言，靡哲不愚。庶人之愚，亦職維疾，哲人之愚，亦維斯戾。

無競維人，四方其訓之，有覺德行，四國順之。訏謨定命，遠猶辰告，敬慎威儀，維民之則。

其在于今，興迷亂于政，顛覆厥德，荒湛于酒。女雖湛樂，從弗念厥紹，罔敷求先王，克共明刑。

肆皇天弗尚，如彼泉流，無淪胥以亡。夙興夜寐，洒埽庭內，維民之章。修爾車馬，弓矢戎兵，用戒戎作，用逷蠻方。

質爾人民，謹爾侯度，用戒不虞。慎爾出話，敬爾威儀，無不柔嘉。白圭之玷，尚可磨也；斯言之玷，不可為也。

無易由言，無曰苟矣，莫捫朕舌，言不可逝矣。無言不讎，無德不報，惠于朋友，庶民小子。子孫繩繩，萬民靡不承。

視爾友君子，輯柔爾顏，不遐有愆。相在爾室，尚不愧于屋漏，無曰不顯，莫予云覯。神之格思，不可度思，矧可射思。

辟爾為德，俾臧俾嘉，淑慎爾止，不愆于儀。不僭不賊，鮮不為則。投我以桃，報之以李。彼童而角，實虹小子。

荏染柔木，言緡之絲，溫溫恭人，維德之基。其維哲人，告之話言，順德之行，其維愚人。覆謂我僭，民各有心。

於乎小子，未知臧否，匪手攜之，言示之事。匪面命之，言提其耳。借曰未知，亦既抱子。民之靡盈，誰夙知而莫成。

昊天孔昭，我生靡樂。視爾夢夢，我心慘慘。誨爾諄諄，聽我藐藐。匪用為教，覆用為虐。借曰未知，亦聿既耄。

於乎小子，告爾舊止。聽用我謀，庶無大悔。天方艱難，曰喪厥國。取譬不遠，昊天不忒。回遹其德，俾民大棘。

**抑十二章，三章章八句，九章章十句。

. 桑柔

**序：《桑柔》，芮伯刺厲王也。

菀彼桑柔，其下侯旬，捋采其劉，瘼此下民。不殄心憂，倉兄填兮，倬彼昊天，寧不我矜。

四牡騤騤，旟旐有翩，亂生不夷，靡國不泯。民靡有黎，具禍以燼，於乎有哀，國步斯頻。

國步蔑資，天不我將，靡所止疑，云徂何往。君子實維，秉心無競，誰生厲階，至今為梗。

憂心慇慇，念我土宇，我生不辰，逢天僤怒。自西徂東，靡所定處，多我覯痻，孔棘我圉。

為謀為毖，亂況斯削，告爾憂恤，誨爾序爵。誰能執熱，逝不以濯，其何能淑，載胥及溺。

如彼溯風，亦孔之僾，民有肅心，荓云不逮。好是稼穡，力民代食，稼穡維寶，代食維好。

天降喪亂，滅我立王，降此蟊賊，稼穡卒痒。哀恫中國，具贅卒荒，靡有旅力，以念穹蒼。

維此惠君，民人所瞻，秉心宣猶，考慎其相。維彼不順，自獨俾臧，自有肺腸，俾民卒狂。

瞻彼中林，甡甡其鹿，朋友已譖，不胥以穀。人亦有言，進退維谷。

維此聖人，瞻言百里，維彼愚人，覆狂以喜。匪言不能，胡斯畏忌。

維此良人，弗求弗迪，維彼忍心，是顧是復。民之貪亂，寧為荼毒。

大風有隧，有空大谷，維此良人，作為式穀。維彼不順，征以中垢。

大風有隧，貪人敗類，聽言則對，誦言如醉。匪用其良，覆俾我悖。

嗟爾朋友，予豈不知而作，如彼飛蟲，時亦弋獲。既之陰女，反予來赫。

民之罔極，職涼善背，為民不利，如云不克。民之回遹，職競用力。

民之未戾，職盜為寇，涼曰不可，覆背善詈。雖曰匪予，既作爾歌。

**桑柔十六章，八章章八句，八章章六句。

. 雲漢

**序：《雲漢》，仍叔美宣王也，宣王承厲王之烈，內有撥亂之志，遇災而懼。側身修行，欲銷去之，天下喜於王化復行，百姓見憂，故作是詩也。

倬彼雲漢，昭回于天，王曰於乎何辜。今之人，天降喪亂，饑饉薦臻，靡神不舉，靡愛斯牲。圭璧既卒，寧莫我聽。

旱既大甚，蘊隆蟲蟲，不殄禋祀，自郊徂宮。上下奠瘞，靡神不宗。后稷不克，上帝不臨。耗斁下土，寧丁我躬。

旱既大甚，則不可推，兢兢業業，如霆如雷。周餘黎民，靡有孑遺。昊天上帝，則不我遺。胡不相畏，先祖于摧。

旱既太甚，則不可沮，赫赫炎炎，云我無所。大命近止，靡瞻靡顧，群公先正，則不我助。父母先祖，胡寧忍予。

旱既太甚，滌滌山川，旱魃為虐，如惔如焚。我心憚暑，憂心如熏。群公先正，則不我聞。昊天上帝，寧俾我遯。

旱既太甚，黽勉畏去，胡寧瘨我以旱，憯不知其故。祈年孔夙，方社不莫，昊天上帝，則不我虞。敬恭明神，宜無悔怒。

旱既太甚，散無友紀，鞫哉庶正，疚哉冢宰。趣馬師氏，膳夫左右。靡人不周，無不能止。瞻卬昊天，云如何里。

瞻卬昊天，有嘒其星，大夫君子，昭假無贏。大命近止，無棄爾成。何求為我，以戾庶正。瞻卬昊天，曷惠其寧。

**雲漢八章，章十句。

. 崧高

**序：《崧高》，尹吉甫美宣王也，天下復平，能建國親諸侯，褒賞申伯焉。

崧高維嶽，駿極于天。維嶽降神，生甫及申。維申及甫，維周之翰。四國于蕃，四方于宣。

亹亹申伯，王纘之事。于邑于謝，南國是式。王命召伯，定申伯之宅，登是南邦，世執其功。

王命申伯，式是南邦，因是謝人，以作爾庸。王命召伯，徹申伯土田。王命傅御，遷其私人。

申伯之功，召伯是營，有俶其城，寢廟既成。既成藐藐，王錫申伯，四牡蹻蹻，鉤膺濯濯。

王遣申伯，路車乘馬，我圖爾居，莫如南土。錫爾介圭，以作爾寶，往近王舅，南土是保。

申伯信邁，王餞于郿，申伯還南，謝于誠歸。王命召伯，徹申伯土疆，以峙其粻，式遄其行。

申伯番番，既入于謝，徒御嘽嘽。周邦咸喜，戎有良翰。不顯申伯，王之元舅，文武是憲。

申伯之德，柔惠且直，揉此萬邦，聞于四國。吉甫作誦，其詩孔碩，其風肆好，以贈申伯。

**崧高八章，章八句。

. 烝民

**序：《烝民》，尹吉甫美宣王也，任賢使能，周室中興焉。

天生烝民，有物有則，民之秉彝，好是懿德。天監有周，昭假于下，保茲天子，生仲山甫。

仲山甫之德，柔嘉維則，令儀令色，小心翼翼。古訓是式，威儀是力，天子是若，明命使賦。

王命仲山甫，式是百辟，纘戎祖考，王躬是保。出納王命，王之喉舌，賦政于外，四方爰發。

肅肅王命，仲山甫將之，邦國若否，仲山甫明之。既明且哲，以保其身，夙夜匪解，以事一人。

人亦有言，柔則茹之，剛則吐之，維仲山甫，柔亦不茹，剛亦不吐，不侮矜寡，不畏彊禦。

人亦有言，德輶如毛，民鮮克舉之，我儀圖之。維仲山甫舉之，愛莫助之，袞職有闕，維仲山甫補之。

仲山甫出祖，四牡業業，征夫捷捷，每懷靡及。四牡彭彭，八鸞鏘鏘，王命仲山甫，城彼東方。

四牡騤騤，八鸞喈喈，仲山甫徂齊，式遄其歸。吉甫作誦，穆如清風，仲山甫永懷，以慰其心。

**烝民八章，章八句。

. 韓奕

**：《韓奕》尹吉甫美宣王也，能錫命諸侯。

奕奕梁山，維禹甸之，有倬其道，韓侯受命。王親命之，纘戎祖考，無廢朕命，夙夜匪解。虔共爾位，朕命不易，幹不庭方，以佐戎辟。

四牡奕奕，孔修且張，韓侯入覲，以其介圭。入覲于王，王錫韓侯，淑旂綏章，簟茀錯衡，玄袞赤舄，鉤膺鏤鍚，鞹鞃淺幭，鞗革金厄。

韓侯出祖，出宿于屠，顯父餞之，清酒百壺。其殽維何？炰鱉鮮魚。其蔌維何？維筍及蒲。其贈維何？乘馬路車。籩豆有且，侯氏燕胥。

韓侯取妻，汾王之甥。蹶父之子，韓侯迎止。于蹶之里，百兩彭彭，八鸞鏘鏘，不顯其光。諸娣從之，祁祁如雲。韓侯顧之，爛其盈門。

蹶父孔武，靡國不到，為韓姞相攸，莫如韓樂。孔樂韓土，川澤訏訏，魴鱮甫甫，麀鹿噳噳。有熊有羆，有貓有虎，慶既令居，韓姞燕譽。

溥彼韓城，燕師所完，以先祖受命，因時百蠻。王錫韓侯，其追其貊，奄受北國，因以其伯。實墉實壑，實畝實籍，獻其貔皮，赤豹黃羆。

**韓奕六章，章十二句。

. 江漢

**序：《江漢》，尹吉甫美宣王也，能興衰撥亂，命召公平淮夷。

江漢浮浮，武夫滔滔，匪安匪遊，淮夷來求。既出我車，既設我旟，匪安匪舒，淮夷來鋪。

江漢湯湯，武夫洸洸，經營四方，告成于王。四方既平，王國庶定，時靡有爭，王心載寧。

江漢之滸，王命召虎，式辟四方，徹我疆土。匪疚匪棘，王國來極，于疆于理，至于南海。

王命召虎，來旬來宣，文武受命，召公維翰。無曰予小子，召公是似，肇敏戎公，用錫爾祉。

釐爾圭瓚，秬鬯一卣，告于文人，錫山土田。于周受命，自召祖命，虎拜稽首，天子萬年。

虎拜稽首，對揚王休，作召公考，天子萬壽。明明天子，令聞不已，矢其文德，洽此四國。

**江漢六章，章八句。

. 常武

**序：《常武》，召穆公美宣王也，有常德以立武事，因以為戒然。

赫赫明明，王命卿士，南仲大祖，大師皇父。整我六師，以修我戎。既敬既戒，惠此南國。

王謂尹氏，命程伯休父，左右陳行，戒我師旅。率彼淮浦，省此徐土，不留不處，三事就緒。

赫赫業業，有嚴天子，王舒保作，匪紹匪遊。徐方繹騷，震驚徐方，如雷如霆，徐方震驚。

王奮厥武，如震如怒，進厥虎臣，闞如虓虎。鋪敦淮濆，仍執醜虜，截彼淮浦，王師之所。

王旅嘽嘽，如飛如翰，如江如漢，如山之苞。如川之流，綿綿翼翼，不測不克，濯征徐國。

王猶允塞，徐方既來，徐方既同，天子之功。四方既平，徐方來庭，徐方不回，王曰還歸。

**常武六章，章八句。

. 瞻卬

**序：《瞻卬》，凡伯刺幽王大壞也。

瞻卬昊天，則不我惠，孔填不寧，降此大厲。邦靡有定，士民其瘵，蟊賊蟊疾，靡有夷屆。罪罟不收，靡有夷瘳。

人有土田，女反有之，人有民人，女覆奪之。此宜無罪，女反收之，彼宜有罪，女覆說之。哲夫成城，哲婦傾城。

懿厥哲婦，為梟為鴟。婦有長舌，維厲之階。亂匪降自天，生自婦人。匪教匪誨，時維婦寺。

鞫人忮忒，譖始竟背，豈曰不極，伊胡為慝。如賈三倍，君子是識，婦無公事，休其蠶織。

天何以刺，何神不富，舍爾介狄，維予胥忌。不弔不祥，威儀不類，人之云亡，邦國殄瘁。

天之降罔，維其優矣，人之云亡，心之憂矣。天之降罔，維其幾矣，人之云亡，心之悲矣。

觱沸檻泉，維其深矣，心之憂矣，寧自今矣。不自我先，不自我後，藐藐昊天，無不克鞏。無忝皇祖，式救爾後。

**瞻卬七章，三章章十句，四章章八句。

. 召旻

**序：《召旻》，凡伯刺幽王大壞也。旻，閔也，閔天下無如召公之臣也。

旻天疾威，天篤降喪，瘨我饑饉，民卒流亡，我居圉卒荒。

天降罪罟，蟊賊內訌，昏椓靡共，潰潰回遹，實靖夷我邦。

臯臯訿訿，曾不知其玷，兢兢業業，孔填不寧，我位孔貶。

如彼歲旱，草不潰茂，如彼棲苴，我相此邦，無不潰止。

維昔之富，不如時。維今之疚，不如茲。彼疏斯粺，胡不自替，職兄斯引。

池之竭矣，不云自頻，泉之竭矣，不云自中。溥斯害矣，職兄斯弘，不烖我躬。

昔先王受命，有如召公，日辟國百里，今也日蹙國百里。於乎哀哉，維今之人，不尚有舊。

**召旻七章，四章章五句，三章章七句。

蕩之什十一篇，九十二章，七百六十九句。

第26卷 周頌-清廟之什***

. 清廟之什

**序：《清廟》，祀文王也，周公既成洛邑，朝諸侯率以祀文王焉。

於穆清廟，肅雝顯相，濟濟多士，秉文之德，對越在天。駿奔走在廟，不顯不承，無射於人斯。

**清廟一章八句。

. 維天之命

**序：《維天之命》，大平告文王也。

維天之命，於穆不已，於乎不顯，文王之德之純。假以溢我，我其收之，駿惠我文王，曾孫篤之。

**維天之命一章八句。

. 維清

**序：《維清》，奏象舞也。

維清緝熙，文王之典。肇禋，迄用有成，維周之禎。

**維清一章五句。

. 烈文

**序：《烈文》，成王即政，諸侯助祭也。

烈文辟公，錫茲祉福，惠我無疆，子孫保之。無封靡于爾邦，維王其崇之，念茲戎功，繼序其皇之。無競維人，四方其訓之，不顯維德，百辟其刑之，於乎前王不忘。

**文一章十三句。

. 天作

**序：《天作》，祀先王先公也。

天作高山，大王荒之。彼作矣，文王康之。彼徂矣，岐有夷之行。子孫保之。

**天作一章七句。

. 昊天有成

**序：《昊天有成》，命郊祀天地也。

昊天有成命，二后受之，成王不敢康，夙夜基命宥密。於緝熙，單厥心，肆其靖之。

**昊天有成命一章七句。

. 我將

**序：《我將》，祀文王於明堂也。

我將我享，維羊維牛，維天其右之。儀式刑文王之典，日靖四方。伊嘏文王，既右饗之。我其夙夜，畏天之威，于時保之。

**我將一章十句。

. 時邁

**序：《時邁》，巡守告祭柴望也。

時邁其邦，昊天其子之，實右序有周，薄言震之，莫不震疊。懷柔百神，及河喬嶽，允王維后。明昭有周，式序在位。載戢干戈，載櫜弓矢。我求懿德，肆于時夏，允王保之。

**時邁一章十五句。

. 執競

**序：《執競》，祀武王也*。

執競武王，無競維烈，不顯成康，上帝是皇。自彼成康，奄有四方，斤斤其明。鍾鼓喤喤，磬筦將將，降福穰穰，降福簡簡，威儀反反。既醉既飽，福祿來反。

**執競一章十四句。

*註：正確應為｢祀武王｣，原文作｢祀文王｣有誤。

. 思文

**序：《思文》，后稷配天也。

思文后稷，克配彼天，立我烝民，莫匪爾極。貽我來牟，帝命率育，無此疆爾界，陳常于時夏。

**思文一章八句。

清廟之什十篇，十章，九十五句。

第27卷 周頌-臣工之什***

. 臣工

**序：《臣工》，諸侯助祭遣於廟也。

嗟嗟臣工，敬爾在公，王釐爾成，來咨來茹。嗟嗟保介，維莫之春，亦又何求，如何新畬。於皇來牟，將受厥明，明昭上帝，迄用康年。命我眾人，庤乃錢鎛，奄觀銍艾。

**臣工一章十五句。

. 噫嘻

**序：《噫嘻》，春夏祈穀于上帝也。

噫嘻成王，既昭假爾，率時農夫，播厥百穀。駿發爾私，終三十里，亦服爾耕，十千維耦。

**噫嘻一章八句。

. 振鷺

**序：《振鷺》，二王之後來助祭也。

振鷺于飛，于彼西雝，我客戾止，亦有斯容。在彼無惡，在此無斁，庶幾夙夜，以永終譽。

**振鷺一章八句。

. 豐年

**序：《豐年》，秋冬報也。

豐年多黍多稌，亦有高廩，萬億及秭。為酒為醴，烝畀祖妣，以洽百禮，降福孔皆。

**豐年一章七句。

. 有瞽

**序：《有瞽》，始作樂而合乎祖也。

有瞽有瞽，在周之庭，設業設虡，崇牙樹羽。應田縣鼓，鞀磬柷圉。既備乃奏，簫管備舉。喤喤厥聲，肅雝和鳴，先祖是聽。我客戾止，永觀厥成。

**有瞽一章十三句。

. 潛

**序：《潛》，季冬薦魚，春獻鮪也。

猗與漆沮，潛有多魚，有鱣有鮪，鰷鱨鰋鯉。以享以祀，以介景福。

**潛一章六句。

. 雝

**序：《雝》，禘大祖也。

有來雝雝，至止肅肅，相維辟公，天子穆穆。於薦廣牡，相予肆祀。假哉皇考，綏予孝子。宣哲維人，文武維后。燕及皇天，克昌厥后。綏我眉壽，介以繁祉。既右烈考，亦右文母。

**雝一章十六句。

. 載見

**序：《載見》，諸侯始見乎武王廟也。

載見辟王，曰求厥章，龍旂陽陽，和鈴央央。鞗革有鶬，休有烈光。率見昭考，以孝以享。以介眉壽，永言保之，思皇多祜。烈文辟公。綏以多福，俾緝熙于純嘏。

**載見一章十四句。

. 有客

**序：《有客》，微子來見祖廟也。

有客有客，亦白其馬。有萋有且，敦琢其旅。有客宿宿，有客信信，言授之縶，以縶其馬。薄言追之，左右綏之。既有淫威，降福孔夷。

**有客一章十二句。

. 武

**序：《武》，奏大武也。

於皇武王，無競維烈，允文文王，克開厥後。嗣武受之，勝殷遏劉，耆定爾功。

**武一章七句。

臣工之什十篇，十章，一百六句。

第28卷 周頌-閔予小子之什***

. 閔予小子

**序：《閔予小子》，嗣王朝於廟也。

閔予小子，遭家不造，嬛嬛在疚。於乎皇考，永世克孝。念茲皇祖，陟降庭止。維予小子，夙夜敬止。於乎皇王，繼序思不忘。

**閔予小子一章十一句。

. 訪落

**序：《訪落》，嗣王謀於廟也。

訪予落止，率時昭考，於乎悠哉，朕未有艾。將予就之，繼猶判渙。維予小子，未堪家多難。紹庭上下，陟降厥家。休矣皇考，以保明其身。

**訪落一章十二句。

. 敬之

**序：《敬之》，群臣進戒嗣王也。

敬之敬之，天維顯思，命不易哉，無曰高高在上。陟降厥士，日監在茲。維予小子，不聰敬止。日就月將，學有緝熙于光明。佛時仔肩，示我顯德行。

**敬之一章十二句。

. 小毖

**序：《小毖》，嗣王求助也。

予其懲，而毖後患，莫予荓蜂，自求辛螫。肇允彼桃蟲，拚飛維鳥。未堪家多難，予又集于蓼。

**小毖一章八句。

. 載芟

**序：《載芟》，春籍田而祈社稷也。

載芟載柞，其耕澤澤，千耦其耘，徂隰徂畛。侯主侯伯，侯亞侯旅，侯彊侯以。有嗿其饁，思媚其婦，有依其士。有略其耜，俶載南畝。播厥百穀，實函斯活。驛驛其達，有厭其傑。厭厭其苗，緜緜其麃。載穫濟濟，有實其積。萬億及秭。為酒為醴，烝畀祖妣，以洽百禮。有飶其香，邦家之光。有椒其馨，胡考之寧。匪且有且，匪今斯今，振古如茲。

**載芟一章三十一句。

. 良耜

**序：《良耜》，秋報社稷也。

畟畟良耜，俶載南畝，播厥百穀，實函斯活。或來瞻女，載筐及筥，其饟伊黍，其笠伊糾。其鎛斯趙，以薅荼蓼。荼蓼朽止，黍稷茂止。穫之挃挃，積之栗栗，其崇如墉，其比如櫛。以開百室。百室盈止，婦子寧止，殺時犉牡，有捄其角，以似以續，續古之人。

**良耜一章二十三句。

. 絲衣

**序：《絲衣》，繹賓尸也，高子曰，靈星之尸也。

絲衣其紑，載弁俅俅，自堂徂基，自羊徂牛，鼐鼎及鼒。兕觥其觩，旨酒思柔，不吳不敖，胡考之休。

**絲衣一章九句。

. 酌

**序：《酌》，告成大武也，言能酌先祖之道，以養天下也。

於鑠王師，遵養時晦，時純熙矣，是用大介。我龍受之，蹻蹻王之造，載用有嗣。實維爾公允師。

**酌一章九句。

. 桓

**序：《桓》，講武類禡也，桓武志也。

綏萬邦，婁豐年。天命匪解，桓桓武王，保有厥士。于以四方，克定厥家。於昭于天，皇以間之。

**桓一章九句。

. 賚

**序：《賚》，大封於廟也。賚，予也，言所以錫予善人也。

文王既勤止，我應受之。敷時繹思，我徂維求定。時周之命，於繹思。

**賚一章六句。

. 般

**序：《般》，巡守而祀四嶽河海也。

於皇時周，陟其高山，嶞山喬嶽，允猶翕河。敷天之下，裒時之對，時周之命。

**般一章七句。

閔予小子之什十一篇，十一章，百三十七句。

第29卷 魯頌-駉之什***

. 駉

**序：《駉》，頌僖公也，僖公能遵伯禽之法，儉以足用，寬以愛民，務農重穀，牧于坰野，魯人尊之，於是季孫行父請命于周，而史克作是頌。

駉駉牡馬，在坰之野。薄言駉者，有驈有皇。有驪有黃，以車彭彭。思無疆，思馬斯臧。

駉駉牡馬，在坰之野。薄言駉者，有騅有駓。有騂有騏，以車伾伾。思無期，思馬斯才。

駉駉牡馬，在坰之野。薄言駉者，有驒有駱。有騮有雒，以車繹繹。思無斁，思馬斯作。

駉駉牡馬，在坰之野。薄言駉者，有駰有騢。有驔有魚，以車祛祛。思無邪，思馬斯徂。

**駉四章章八句。

. 有駜

**序：《有駜》，頌僖公君臣之有道也。

有駜有駜，駜彼乘黃。夙夜在公，在公明明。振振鷺，鷺于下，鼓咽咽，醉言舞，于胥樂兮。

有駜有駜，駜彼乘牡。夙夜在公，在公飲酒。振振鷺，鷺于飛，鼓咽咽，醉言歸，于胥樂兮。

有駜有駜，駜彼乘駽。夙夜在公，在公載燕。自今以始，歲其有，君子有穀，詒孫子，于胥樂兮。

**有駜三章章九句。

. 泮水

**序：《泮水》，頌僖公能修泮宮也。

思樂泮水，薄采其芹。魯侯戾止，言觀其旂。其旂茷茷，鸞聲噦噦。無小無大，從公于邁。

思樂泮水，薄采其藻。魯侯戾止，其馬蹻蹻。其馬蹻蹻，其音昭昭。載色載笑，匪怒伊教。

思樂泮水，薄采其茆。魯侯戾止，在泮飲酒。既飲旨酒，永錫難老。順彼長道，屈此群醜。

穆穆魯侯，敬明其德。敬慎威儀，維民之則。允文允武，昭假烈祖。靡有不孝，自求伊祜。

明明魯侯，克明其德。既作泮宮，淮夷攸服。矯矯虎臣，在泮獻馘。淑問如皐陶，在泮獻囚。

濟濟多士，克廣德心。桓桓于征，狄彼東南。烝烝皇皇，不吳不揚。不告于訩，在泮獻功。

角弓其觩，束矢其搜。戎車孔博，徒御無斁。既克淮夷，孔淑不逆。式固爾猶，淮夷卒獲。

翩彼飛鴞，集于泮林。食我桑黮，懷我好音。憬彼淮夷，來獻其琛。元龜象齒，大賂南金。

**泮水八章章八句。

. 閟宮

**序：《閟宮》，頌僖公能復周公之宇也。

閟宮有恤，實實枚枚。赫赫姜嫄，其德不回。上帝是依，無災無害，彌月不遲。是生后稷，降之百福。黍稷重穋，稙稺菽麥，奄有下國，俾民稼穡。有稷有黍，有稻有秬，奄有下土，纘禹之緒。

后稷之孫，實維大王。居岐之陽，實始翦商。至于文武，纘大王之緒。致天之屆，于牧之野，無貳無虞，上帝臨女。敦商之旅，克咸厥功。

王曰叔父，建爾元子，俾侯于魯，大啟爾宇，為周室輔。乃命魯公，俾侯于東，錫之山川，土田附庸。周公之孫，莊公之子。龍旂承祀，六轡耳耳。春秋匪解，享祀不忒。皇皇后帝，皇祖后稷。

享以騂犧，是饗是宜，降福既多。周公皇祖，亦其福女。秋而載嘗，夏而楅衡，白牡騂剛，犧尊將將。毛炰胾羹，籩豆大房，萬舞洋洋，孝孫有慶。俾爾熾而昌，俾爾壽而臧，保彼東方，魯邦是常。不虧不崩，不震不騰，三壽作朋，如岡如陵。公車千乘，朱英綠縢，二矛重弓。公徒三萬，貝冑朱綅，烝徒增增。戎狄是膺，荊舒是懲，則莫我敢承。俾爾昌而熾，俾爾壽而富，黃髮台背，壽胥與試。俾爾昌而大，俾爾耆而艾，萬有千歲，眉壽無有害。

泰山巖巖，魯邦所詹。奄有龜蒙，遂荒大東。至于海邦，淮夷來同，莫不率從，魯侯之功。

保有鳧繹，遂荒徐宅，至于海邦，淮夷蠻貊。及彼南夷，莫不率從。莫敢不諾，魯侯是若。

天錫公純嘏，眉壽保魯，居常與許，復周公之宇。魯侯燕喜，令妻壽母，宜大夫庶士，邦國是有，既多受祉，黃髮兒齒。

徂來之松，新甫之栢，是斷是度，是尋是尺。松桷有舄，路寢孔碩，新廟奕奕，奚斯所作。孔曼且碩，萬民是若。

**閟宮八章，二章章十七句，一章十二句，一章三十八句，二章章八句，二章章十句。

駉四篇，二十三章，二百四十三句。

第30卷 商頌***

. 那

**序：《那》，祀成湯也。微子至于戴公，其間禮樂廢壞，有正考甫者，得《商頌》十二篇於周之大師，以《那》為首。

猗與那與，置我鞀鼓。奏鼓簡簡，衎我烈祖。湯孫奏假，綏我思成。鞀鼓淵淵，嘒嘒管聲。既和且平，依我磬聲。於赫湯孫，穆穆厥聲。庸鼓有斁，萬舞有奕。我有嘉客，亦不夷懌。自古在昔，先民有作，溫恭朝夕，執事有恪。顧予烝嘗，湯孫之將。

**那一章二十二句。

. 烈祖

**序：《烈祖》，祀中宗也。

嗟嗟烈祖，有秩斯祜。申錫無疆，及爾斯所，既載清酤，賚我思成。亦有和羹，既戒既平。鬷假無言，時靡有爭，綏我眉壽，黃耇無疆。約軧錯衡，八鸞鶬鶬，以假以享，我受命溥，將自天降康，豐年穰穰。來假來饗，降福無疆。顧予烝嘗，湯孫之將。

**烈祖一章二十二句。

. 玄鳥

**序：《玄鳥》，祀高宗也。

天命玄鳥，降而生商，宅殷土芒芒。古帝命武湯，正域彼四方。方命厥后，奄有九有。商之先后，受命不殆，在武丁孫子。武丁孫子，武王靡不勝。龍旂十乘，大糦是承。邦畿千里，維民所止，肇域彼四海。四海來假，來假祁祁。景員維河，殷受命咸宜，百祿是何。

**玄鳥一章二十二句。

. 長發

**序：《長發》，大禘也。

濬哲維商，長發其祥，洪水芒芒，禹敷下土方，外大國是疆，幅隕既長。有娀方將，帝立子生商。

玄王桓撥，受小國是達，受大國是達，率履不越，遂視既發。相土烈烈，海外有截。

帝命不違，至于湯齊。湯降不遲，聖敬日躋。昭假遲遲，上帝是祗，帝命式于九圍。

受小球大球，為下國綴旒，何天之休。不競不絿，不剛不柔，敷政優優，百祿是遒。

受小共大共，為下國駿厖，何天之龍。敷奏其勇，不震不動，不戁不竦，百祿是總。

武王載旆，有虔秉鉞，如火烈烈，則莫我敢曷。苞有三櫱，莫遂莫達，九有有截。韋顧既伐，昆吾夏桀。

昔在中葉，有震且業，允也天子，降予卿士。實維阿衡，實左右商王。

**長發七章，一章八句，四章章七句，一章九句，一章六句。

. 殷武

**序：《殷武》，祀高宗也。

撻彼殷武，奮伐荊楚，罙入其阻，裒荊之旅。有截其所，湯孫之緒。

維女荊楚，居國南鄉，昔有成湯，自彼氐羌，莫敢不來享，莫敢不來王，曰商是常。

天命多辟，設都于禹之績。歲事來辟，勿予禍適，稼穡匪解。

天命降監，下民有嚴，不僭不濫，不敢怠遑，命于下國，封建厥福。

商邑翼翼，四方之極，赫赫厥聲，濯濯厥靈，壽考且寧，以保我後生。

陟彼景山，松栢丸丸，是斷是遷，方斲是虔，松桷有梴，旅楹有閑，寢成孔安。

**殷武六章，三章章六句，二章章七句，一章五句。

那五篇，十六章，百五十四句。